qundao/data-zh-poetry huggingface dataset:
浣溪沙·湖上看芙蓉
作者：吴锡麒
朝代：清
体裁：词

粉本黄筌活脱描。西风占断好溪桥。鹭鸶香里一肩翘。冷艳不禁窥水瘦，醉痕生怕受霜消。夕阳采采趁归桡。
浣溪沙·题蓝瑛画梅
作者：吴锡麒
朝代：清
体裁：词

古社何人访断碑。灯前重此见横枝。分明粉本马和之。剩许瘦金描旧格，欠教白石写新词。相思风雪段桥时。
浪淘沙令
作者：吴锡麒
朝代：清
体裁：词

廿四横桥。尺八琼箫。玉人行处颤花翘。道是古来歌舞地，柳学纤腰。梦也难抛。魂也都消。水香前浦路迢迢。唱罢采菱还采芰，月揭波高。
浪淘沙慢
作者：吴锡麒
朝代：清
体裁：词

潞河畔、春波暖动，理榜催发。增我离忧百结。难禁故侣惜别。判酒盏、循环朝又夕。看衫色、涴处全碧。只滋味、心头泪搀著。酸甜总难说。凄绝。柳枝道且休折。让好句、明朝归装压，字字飞白雪。嗟滥荷朝簪，敢慕泉石。和君铁拍。定树头惊起，慈乌声咽。天末从今相思积。思今日、落花送客。纵春到、来年欢更剧。奈此去，酒冷灯昏，梦醒也，愁心犹绕觚棱月。
海棠春
作者：吴锡麒
朝代：清
体裁：词

灰沈宝鸭飘残麝。渐翠被、有些寒惹。明白坐东风，消受梨花夜。踏春准备来朝暇。早绣帖、妆台收罢。芳草蝶先来，梦稳鞦韆下。
消寒绝句六首·其一
作者：吴锡麒
朝代：清
体裁：七言绝句

今年人说是丰年，剩我山厨晚未烟。听得邻家耞板急，梦随饥雁落霜田。
消寒绝句六首·其三
作者：吴锡麒
朝代：清
体裁：七言绝句

蕉败西风柳败霜，尖尖驴耳叶偏长。枇杷自是冬心树，白雪花开照我床。
消寒绝句六首·其二
作者：吴锡麒
朝代：清
体裁：七言绝句

矾头山在屋头堆，磬口花于水口开。不遇故人谁共赏，打冰声里一舟来。
消寒绝句六首·其五
作者：吴锡麒
朝代：清
体裁：七言绝句

兜罗绵护山重重，书讯山僧雪屋中。煨芋岂关宰相事，杴爬钁子是家风。
消寒绝句六首·其六
作者：吴锡麒
朝代：清
体裁：七言绝句

纫茅补屋野人忙，入望宽閒稼涤场。一棱烂黄堆菜叶，只添寒色助斜阳。
消寒绝句六首·其四
作者：吴锡麒
朝代：清
体裁：七言绝句

湿絮濛濛白战天，忍寒不肯裹衾眠。破裘补缀十斤重，压倒诗人山字肩。
消寒绝句六首砚雨丈自三塔归画梅数十帧以其一贻余且曰不可无咏因作二绝句报之·其一
作者：吴锡麒
朝代：清
体裁：七言绝句

君家画梅杨补之，吾家画竹梅沙弥。晴梢雨叶无人会，奉敕村梅见此枝。
消息
作者：吴锡麒
朝代：清
体裁：词

雪扫斜街，冰敲破砚，故人知否。岁晚书愁，天寒寄梦，商略黄昏后。扁舟一霎，摇空雁橹，不肯水云轻负。忍鸥乡、年年别却，草荒西子湖口。朝衫卸了，渔衫许换，不待莼鲈时候。花落花开，燕来燕去，约醉樱桃酒。相思试问，故园梅发，谁在笛边回首。只今夜、先惹归心，莫教拖逗。
清平乐·为米楼题重摹云郎小影
作者：吴锡麒
朝代：清
体裁：词

一窝云软。偎得梅花暖。百首珠霏才许换。不管老髯吟倦。单衫窄窄新裁。宛然出浴图开。尺八閒抛石上，相思黏住青苔。
游宗阳宫
作者：吴锡麒
朝代：清
体裁：七言律诗

故宫德寿黯烟萝，桥转新宫去踏莎。山影出云高阁见，松声吹雨半空多。道人丹诀调龙虎，老辈诗坛敛鹳鹅。有约后游乘月夜，吹笙重著羽衣过。
湖上观新绿
作者：吴锡麒
朝代：清
体裁：七言律诗

画里租来弄水船，一枝柔橹绿阴边。浮烟欲合全湖暝，宿雨初晴万树圆。紫燕黄鹂相对语，馀花晚笋各成妍。春愁独我难消遣，每到斜阳为黯然。
湖州展谒祖墓信宿旧庐感赋三首·其一
作者：吴锡麒
朝代：清
体裁：古风

潜姿閟阴壑，迅羽翔高穹。宇宙各有托，显晦道不同。余生守蓬藿，敢信能固穷。食德仰先畴，慨然思丰功。沄沄溪中水，谡谡松下风。百年丙舍远，精气自感通。遗泽在耒耜，忍饥望年丰。白云一杯酹，哀响生枯枫。为我话畴昔，落日来田翁。
湖州展谒祖墓信宿旧庐感赋三首·其三
作者：吴锡麒
朝代：清
体裁：古风

信宿极流连，流连意难已。比邻各相款，酒薄味能旨。恭唯祖宗旧，流惠播枌梓。没世犹勿谖，爱敬及孙子。田歌互酬唱，情话杂悲喜。指示松楸间，清荫近尤美。诗书不馈贫，遑敢希膴仕。服穑倘有秋，归学荷锄始。
湖州展谒祖墓信宿旧庐感赋三首·其二
作者：吴锡麒
朝代：清
体裁：古风

茅屋缘溪边，云是先世宅。守冢人杂栖，颓败仅四壁。旁寻桑径通，远见稻堆积。场空人影小，寒月泻初白。稚子出门迎，揖我翻谓客。殷勤敦礼意，鸡黍无怜惜。缅昔绸缪心，讵止计安适。井灶不可寻，青苔掩陈迹。粪本叶知根，探源泉有脉。敝庐吾所爱，梦寐慰今夕。
湘春夜月
作者：吴锡麒
朝代：清
体裁：词

问丹青，几时重扫眉痕。画出一段清愁，漠漠只如尘。已是落梅天气，尽柳描成黛，草长为裙。叹梦难寻处，东风捲雪，花掩残尊。前情试诉，离都迸泪，聚亦成云。蓦地相思，恁惹著、碎环零佩，也替消魂。酸香递过，料瘗来、定在苔根。怕翠羽、又声声唤起，催伊去也，月冷烟昏。
湘春夜月·题周竹桥炎听泉图
作者：吴锡麒
朝代：清
体裁：词

响泠泠，宛然琴韵飞来。那料入抱枯桐，犹未古囊开。劈破一条巫峡，只虚空流水，喷雪成堆。怕出山易浊，寒云拥住，涧口先回。鸾飞凤啸，天风浩荡，明月徘徊。声在无弦，甚听到、绿阴眠处，弦语偏哀。知音去后，料海涛、已息喧豗。但石上，借清凉一霎，松花如雨，閒理茶杯。
湘月
作者：吴锡麒
朝代：清
体裁：词

九龙迢递，已云中、暗逗岚光如雨。满眼烟波人不见，日暮打鱼才去。竹送阴阴，鸥迎悄悄，但听摇柔橹。豁然开朗，此间饶有生趣。凭洗十斛红尘，斜披风帽，欲往寻烟语。岸飐青帘沽酒近，行过芦花明处。小汊通村，短桥跨岸，画出江南路。清寒在水，老鱼深夜能舞。
湘月·集欧梅花下草堂分咏扬州古迹得秋声馆
作者：吴锡麒
朝代：清
体裁：词

秋无今古，问古人、听得秋声多少。今我重来秋色里，毕静一天斜照。住亦为佳，呼之不应，独曳芦中棹。凉花相引，水云千里寻到。何似渔子家家，捞虾簖蟹，几曲烟波绕。画向潮平风定后，才信无声秋好。江北江南，客来客去，枉被閒鸥笑。蓑衣眠稳，小门深闭烟悄。
湘月·题马湘兰兰竹
作者：吴锡麒
朝代：清
体裁：词

板桥回首，叹夕阳金粉，都消烟水。马四娘家能指点，约略枇杷花底。香草前缘，幽篁小影，留得婵娟契。即论翰墨，美人原是名士。闻到放诞风流，千金结客，更挟朱家气。素素不来眉子嫁，拈弄丹青而已。三点心头，双钩指上，欲唤湘魂起。环交佩互，肯忘飞絮园里。
湘江静
作者：吴锡麒
朝代：清
体裁：词

十里疏青摇浅渚。听梢梢、欲生风雨。才抽晚笋，徐翻响叶，问伊人何处。际晓露华，浓添篷户。者番凉聚。分明记得，鸥边鹭边，曾相约、共烟语。梦易醒，船又去。寄相思、几时折取。萧閒水外，欹斜画里，早离愁留住。浑未著秋花，偏空际、飞来秋句。新诗许换，迟他月底，破糅絮被。
湘江静·送张仲雅还湘潭任
作者：吴锡麒
朝代：清
体裁：词

草长旗亭花满路。黯东风、别离情绪。湘云才定，湘波又起，早湘人催去。旧梦续篷窗，偏寻到、鹧鸪啼处。相思更远，山长水长，黄陵庙、竹枝苦。雁几程，莺几树。幸先生、熟游能赋。垂帘昼日，笼灯夜榻，好修成琴谱。子野阁犹留，知难忘、绿杨城住。重来屈指，双旌五马，欧苏共数。
满江红
作者：吴锡麒
朝代：清
体裁：词

过眼瞢腾，才信了、当场颠倒。悔轻被、文人提破，天工应恼。冠带一番乌爨弄，筝琶几曲华胥调。比长房、药市兴如何，壶中跳。荣辱事，难凭料。烟云意，谁分晓。走邯郸道也，故人不少。人哭人歌传舍换，梦来梦去神仙老。问与君、此段甚因缘，拈毫笑。
满江红·乙巳暮春重过扬州作
作者：吴锡麒
朝代：清
体裁：词

十载樊川，重问到、扬州风月。有多少、旧家燕子，可怜离别。小海唱来三月暮，大江东去千秋咽。剩纷纷、飞雪满芜城，杨花热。愁未了，歌桃叶。梦未醒，寻蝴蝶。叹繁华自古，供人一瞥。仙鹤零丁游子在，竹枝缥缈馀声歇。待鬓丝禅榻话前因，茶烟活。
满江红·五人墓
作者：吴锡麒
朝代：清
体裁：词

听白杨风，似当日、市中呼啸。洒不尽、满腔热血，乱生碧草。毅魄英英三代直，鼠声唶唶群奴小。响寒沙、博浪一椎鸣，全秦扫。委鬼也，冰山倒。茄花也，秋风槁。望白莲泾畔，听然而笑。屠者共寻朱亥里，义声不让田横岛。感行人、四字耀丰碑，斜阳照。
满江红·何春渚琪以书来问近状赋此答之
作者：吴锡麒
朝代：清
体裁：词

再拜覆言，谢足下、加餐来教。念近日、閒身如竹，平安堪报。结净只贪鞞铎供，疗饥不待轩光灶。但黄昏、洗足睡齁齁，忘天晓。裁锦段，无机巧。持算子，时颠倒。任钱刀作横，我何须校。肥瘦静看三虱讼，官私戏判群蛙闹。但梅花种就我应归，期同调。
满江红·前题
作者：吴锡麒
朝代：清
体裁：词

跂脚蒙头，是五趣、中间来者。但散入、阎浮提里，那分高下。结柳曾劳韩子送，移书屡被东方骂。奈今番、咄咄逼人何，儿童怕。青荷伞，肩头亚。白杨火，风中灺。又零丁帖子，招魂才罢。枯腊难充黄父饭，长身逃得钟葵鲊。被先生、碧眼一双圆，淋漓写。
满江红·同人步出郭外饮村舍而归
作者：吴锡麒
朝代：清
体裁：词

子好游乎，吾与子、且言游意。念策牡、乘坚而出，何如芒履。背负大瓢歌哨遍，路穿方罫看田戏。有野云、一片就鸥眠，呼之起。西风冷，斜阳霁。二分屋，三分水。见一竿斜插，青旗无字。枫在红衣图里染，酒从黄叶声中递。算瓮头、卧去有人扶，何妨醉。
满江红·姑苏午日
作者：吴锡麒
朝代：清
体裁：词

佩艾簪蒲，笑儿女、者番奇服。费多少、同心绾结，命何能续。往事总如炊黍过，今人那不离骚读。只年年、风景数端阳，倾醽醁。严陵会，江亭筑。长安节，兰汤浴。又金阊胜地，旌旗照目。台上不逢麋鹿走，波心但见鱼龙逐。叹招魂、无分到灵胥，惊潮蹴。
满江红·河灯
作者：吴锡麒
朝代：清
体裁：词

荷叶波凉，讶重见、闹红无恙。簇烟外、乍明乍灭，几家齐放。前浦暗随渔火乱，中流缓学鲛珠荡。蓦星星、一串过桥来，风头抢。鱼龙国，金银旺。薜荔界，光明仗。似樯竿倒影，暮邮同傍。虚白炯含凉水阔，馀青惨逼酸文唱。逐残萤、又到小雷塘，芦根亮。
满江红·渡黄河
作者：吴锡麒
朝代：清
体裁：词

滚滚黄河，绕底柱、一支而入。经千古、龙愁鼍愤，可怜陈迹。铁券铸成如带誓，金堤费尽防秋策。让君平、缥缈说神仙，支机石。心与腹，投醪结。清与浊，投胶别。喜波澜不起，桃花春色。一片健帆香象渡，中间圆溜神鱼折。供书生、五斗坐船头，蒲萄碧。
满江红·秘戏钱
作者：吴锡麒
朝代：清
体裁：词

长寿宜男，数吉谶、曾经万选。谁更把、阴阳巧铸，雨云重鍊。誓约怕同乌鲗墨，迷藏不隔钱龙宴。只君心难买殿西头，凉风换。男女式，何须判。欢娱会，何嫌短。但虫卷蠖屈，天长地远。色相难空阿堵物，画图又入菩提变。笑有情榆荚蝶团团，寻常见。
满江红·荷钱
作者：吴锡麒
朝代：清
体裁：词

唤汝钱钱，经多少、波掀浪簸。才选出、匀圆万个，藕心堪赛。背面纵横红字篆，中央滉瀁青铜海。但佔量、付与摸鱼儿，陂塘买。团圞铸，斜阳内。零星簸，东风外。更年年勾引，许多吟债。花有定评君子贵，地无私货廉泉大。待明朝、一滴也甜时，珠擎盖。
满江红·观射
作者：吴锡麒
朝代：清
体裁：词

毛血纵横，记猎骑、城南大会。曾惯听、饿鸱声叫，仰头云外。金仆姑从天上落，铜将军向歌中赛。叹于今、半是失弓人，何其惫。舞蔗杖，浑难再。识丁字，安能卖。蓦皮毬响起，故人宛在。妙技尔誇杨可中，雄心我亦蒲之爱。恍残年、射虎短衣行，飞狐塞。
满江红·长田村观蚕花戏
作者：吴锡麒
朝代：清
体裁：词

田野春閒，问谁试、随身竿木。渐打彻、声声腰鼓，看场人簇。大妇惯为乌爨弄，小妇才过油花卜。赛马头弦索一般清，迎神曲。食几叶，红蚕熟。收几箔，银丝足。早郎当舞罢，日斜茅屋。图画宛然田戏好，流连那得秧歌续。听馀音缥缈竹枝遗，波摇绿。
满江红·题唐六如画郑元和像
作者：吴锡麒
朝代：清
体裁：词

百结鹑衣，叹公子、豪华非昨。曾记得、平康旧里，黄金挥霍。阿母但知钱树子，才人惯唱莲花落。幸青娥、俊眼不曾迷，团圆剧。绣繻记，梨园作。桃花坞，风流托。认先生小影，一般飘泊。图画莫嫌蛇足误，世情都是鹅毛薄。算不如、冷炙与残杯，贫儿乐。
满江红·题家埒城承牧可耕图
作者：吴锡麒
朝代：清
体裁：词

老瓦徐斟，请听我、为言田意。趁一片、平畴如掌，远风凉起。盈把秧栽梅水绿，连陂草赛荷花紫。尽芒鞋、稳步唱农讴，斜阳里。曾看破，衣冠戏。也经过，钱刀市。让今番叱犊，烟中来矣。笠子遮头晴亦好，稻堆齐屋秋逾美。有蛙声、代课五行书，吾何事。
满江红·题画
作者：吴锡麒
朝代：清
体裁：词

一片清秋，也不出、倪黄家法。只写得、绵绵渺渺，丹黄丛杂。近水人家苔气入，倚天峰影矾头插。听前溪、如有叶声来，樵人踏。林簇簇，炊烟合。波淼淼，芦花夹。置余身此地，水云堪狎。老树西风揩痒马，荒陂斜照呼雏鸭。问抱琴人出恁忘归，柴门阖。
满江红·题罗两峰聘鬼趣图
作者：吴锡麒
朝代：清
体裁：词

索索而来，蓦吹得、灯光如豆。应怪尔、青红涂抹，鬼都生肘。满载一车蓝缕选，空余两只钱刀手。捲阴山、几阵纸灰风，无生有。书生状，骑狸走。女郎态，描蛾瘦。数美人名士，几堪回首。地狱本来随相变，面皮尚记观河皱。有十方、香米饱伊无，中元候。
满江红·题袁简斋前辈随园雅集图遗照
作者：吴锡麒
朝代：清
体裁：词

屋角堆堆，簇拥著、六朝山色。道此处、树围云绕，惯留吟屐。集比西园图宛在，禊成南涧秋先得。只时光、换了秣陵潮，声萧瑟。尚书履，苔綦寂。藏园笔，春风息。便翩翩公子，已都头白。乔木剩教池馆护，乌衣尚认帘栊入。问渡江、若个寓公能，千秋忆。
点绛唇
作者：吴锡麒
朝代：清
体裁：词

放过春光，乱莺啼处花全落。斜阳楼角。蓦地思量著。刬步香阶，去践乌衣约。东风恶。梦魂飘泊。翻怨梨云薄。
狮子林歌
作者：吴锡麒
朝代：清

雄雷震空六甲驱，空青塞户阴模糊。卷毛舕舌形状殊，逃尽虎豹豺狼貙。谛视细细苍苔铺，伏而不动非石乎。陡回惊悸生欢娱，洞天咫尺开仙都。中不百亩蛇线纡，五里十里盘崎岖。前之升者猱附涂，以踵摩顶仰可呼。忽然索之又亡逋，白日在空午欲晡。翻身跳入壶公壶。四壁翠洒松雨粗。松生石隙老更腴，不阶尺土元气扶。松耶石耶德不孤，石以松古青逼肤，松以石怪垂龙胡。天风来往调笙竽，满身云气留斯须。出门舆马喧九衢，胸中了了丘壑俱。吁嗟乎！胸中了了丘壑俱，千秋画本思倪迂。
玉京谣
作者：吴锡麒
朝代：清
体裁：词

似被封姨妒，蜡泪盈盈，捲向铜盘腻。料峭连番，街尘清已如水。算只是、残劫毗岚，顿换了、琼壶天地。瞢腾里。蛾儿闹醒，云飘烟坠。朱幡兀自摇林际。甚鱼龙、竟一齐鹢退。笑我书釭，冥冥都缩油穗。便者时、能洗繁华，怕更有、花花来替。扶红起。重认剪刀痕细。
玉京谣
作者：吴锡麒
朝代：清
体裁：词

细雨楼台远，晓梦迷迷，暗度菰蒲去。翠老菱船，采香閒了儿女。问满陂、草长王孙，恁冷落、鸥波无主。呼幽侣。芦湾荻汊，聊寻烟语。青山约略呈眉妩。倚篷窗、怕更吟旧句。妆镜铭成，晶奁空剩愁贮。只眼前、虾菜关心，定有日、将家同住。携鱼具。来著短蓑狂舞。
玉漏迟
作者：吴锡麒
朝代：清
体裁：词

客愁浑未洗。偏怜去客，催愁还起。折柳歌寒，剩有吴笺写泪。想见扁舟来去，看足了、苏台眉翠。烟月坠。天涯回首，满空云水。不恨别浦帆催，恨负却春风，者边吟醉。说与离情，抵似绿波千里。三十六鸥飞梦，更三十六鳞传意。归也未。楼头已花残矣。
玲珑四犯·藕心钱沈匏尊索赋
作者：吴锡麒
朝代：清
体裁：词

骨剖玲珑，绕四面铜花，微沁苔晕。折尽秋丝，还惹买香人问。曾记玉腕凝酥，爱系处、一痕红衬。料佩来、要乞宜男，莲子已通芳信。几时根自淤泥奋。算铢铢、沈郎偏近。方塘惯结同心梦，梦里逝波应省。休要卜向天涯，更惹搴芳馀恨。待稚荷低茁，且水面、前身认。
玲珑四犯·观音柳
作者：吴锡麒
朝代：清
体裁：词

吹出东风，记白下门前，烟树曾数。浣濯新姿，侵晓尚含香露。凭仗一缕慈心，要绾结、万千情绪。蓦影边、掷过金梭，还认故山鹦鹉。自从飞絮沾泥住。悔当时、绮怀无据。斜阳古寺萧疏甚，谁画文殊眉妩。重乞陌上清阴，好借行人遮护。听僛僛摇浪，凉雨外、潮音度。
玲珑玉
作者：吴锡麒
朝代：清
体裁：词

单舸移波，镜奁里、忆采芙蓉。酥消玉腕，瘦余尚剩春葱。荇带牵来细认，共清堆冷碧，柔截纤红。玲珑。知花间、莲信早通。也配酸咸味好，惹鲈乡前梦，莼菜差同。鬓已如丝，恁银丝、未老西风。何须冰瓜相对，早筵上、凉情泛酒，小折秋筒。怨昨夜，觅同心、全未识侬。
珍珠帘·滦河大雪
作者：吴锡麒
朝代：清
体裁：词

痴云悄逼龙堆晚。酿尖风、密洒银沙淩乱。匹马犯寒来，诧一番初见。帐里琵琶翻旧曲，滚不断、白翎天半。堪玩。更塞树无云，万花春捲。当此纵饮须豪，便市高酒价，貂裘能换。曼衍戏鱼龙，笑眼前都幻。起蹑松根寻虎迹，要血洗、今朝腰间箭。谁伴。看莽莽群山，碎琼铺满。
琐窗寒
作者：吴锡麒
朝代：清
体裁：词

梵字棂交，冰油纸滑，玲珑一片。年光小雪，不怕峭寒凝晚。荡东风、梨云乱飞，似在琉璃影中见。蓦夕阳明灭，金迷纸醉，那家庭院。閒玩。幔徐捲。认画向青纱，折枝花满。多情遮护，几度梦魂归缓。早前厢、春声乍催，悄地重窥那人面。胜荷时、冷布粗疏，背里传娇眼。
琐窗寒·凉棚
作者：吴锡麒
朝代：清
体裁：词

縳架参差，铺帘熨帖，满庭通翳。玲珑四面，透入柳丝风细。认分明、停云不流，换教午景清于水。最晚晴倏忽，乍舒还捲，一绳斜曳。堪记。阴阴地。正雪藕冰瓜，玉壶可拟。连宵坐雨，更讶江湖篷底。早天涯、催人梦归，梦寻老屋画图里。认门前、黑压松毛，洗盏索凉醉。
琵琶仙
作者：吴锡麒
朝代：清
体裁：词

才缔鸥盟，已添下、几许烟波踪迹。偏又春夏相期，黄鹂树头说。凭说与、扬州梦好，要重聚、客星今夕。出网鲥肥，营巢燕瘦，情共萦结。莫道是、潦草杯盘，恁邀到、天边二分月。还赖者般滋味，胜寻常裙屐。暗画出、閒云一片，被野风、几度留得。只城郭年年，绿杨能识。
琵琶仙·唐六如夕渡图
作者：吴锡麒
朝代：清
体裁：词

林曳秋烟，带鸦点、一片苍茫未了。来问古渡扁舟，篙声出寒蓼。红树外、渔樵杂坐，写凉影、不多斜照。几尺荒波，阅人来往，能记多少。念当日、曾住枫江，惯寒暮、沙汀觅菱棹。收拾一天云水，付林泉新稿。还想见、人归月上，剩橛头、閒立鸥鸟。最爱斜对柴门，一峰孤峭。
琵琶仙·江橙里招同汪雪礓杰江玉屏游康山
作者：吴锡麒
朝代：清
体裁：词

一篑山低，市喧外、宛似吹来眉晕。遥闪郭外斜阳，轻帆数难尽。才过了、天涯风雨，好相约、短筇支稳。隔水闻砧，依云待雁，潜递寒信。论陈迹、未改当年，甚豪客、襟期太疏俊。诉与平生恩怨，惹琵琶凄紧。人意与、黄花欲老，渐一簪、冷上秋鬓。早又蟾影窥林，晚岚青衬。
琵琶仙·送金手山从漕帅许秋崖先生北上兼怀东甫
作者：吴锡麒
朝代：清
体裁：词

回首东华，软红里、又换当年陈迹。惆怅高馆春移，难把旧情说。只记得、旧时燕子，伴残月、水荭帘隙。饮水词传，梦回鼓角，愁远沙碛。算还是、莲幕风流，有帆影、相随数晨夕。经过亭长亭短，道垂杨偏识。凭万舫、明灯歇后，和冷蛩、有此吟客。但怕赏雪龙门，那时留得。
瑞云浓·题寄尘上人一船书画去江南小照送其赴浙
作者：吴锡麒
朝代：清
体裁：词

访秋约在，晴湖幽鹭相唤。萧柳斜阳画图展。归心暗逗，但说到、打包偏惯。淰淰渡江云，共孤帆斜转。料理诗囊，定早有、烟霞贮满。旧社西泠纵今换。疏狂容汝，道鹤去、扬州尤健。米汁能参，酒旗风软。
瑞石洞
作者：吴锡麒
朝代：清
体裁：五言律诗

拔起市喧外，嵌空万窍灵。云衣如鹤白，石气得松青。楼阁仙人去，林泉药草馨。夕阳无限意，樵唱接冥冥。
瑞鹤仙·七夕
作者：吴锡麒
朝代：清
体裁：词

问天天不语。只情波脉脉，荡摇今古。星妃渺何许。道节是双莲，怎禁心苦。回头极浦。算又过、西风一度。看楼前、浅月深灯，凉照几家儿女。延伫。圆珠网结，灵鹊桥迷，又催机杼。零丝断缕。愁无著，梦无据。甚一条银汉，清清冷冷，总是红墙隔住。怕来朝、花颤牵牛，剩飘泪雨。
瑞鹤仙·罗汉峰
作者：吴锡麒
朝代：清
体裁：词

问科头袒臂，胡不肩短锡，不携只履。津梁想疲矣。只无闻无见，无嗔无喜。西来万里。更甚时、还證初地。看烟寒月黑，空林虎啸，懵憧如睡。其下滦河暗绕，疑是禅心，化成空水。万缘净洗，观馀面皱难记。剩青莲华在，庄严多宝，白云千丈涌起。响天风、咫尺相对，磬捶影里。
瑞鹤仙·赵吴兴私印拓本桂未谷馥索题
作者：吴锡麒
朝代：清
体裁：词

细纹凝古翠。苔花老，剩得王孙名字。图书旧时记。怅白蘋风里，难寻朱邸。芝泥押纸。似分来、铜驼寒泪。水晶宫远，问谁剔恨红，洗向烟水。曾对道场山色，仲姬奁畔，惯钤眉史。绿纱曲子。催鸥梦，已残矣。只蚕头缄碧，茧尾堆愁，空留泥爪雪里。逊阿兄、小篆风流，水仙叶底。
瑞鹤仙·题秦敦夫编修恩复校书图
作者：吴锡麒
朝代：清
体裁：词

嫏嬛春不锁。放瑶佩声声，来陪清课。丹黄肯轻涴。费辛苦研寻，两鬟云亸。斜阳影过。问讹字、新雠几个。怕金猊、香冷灰残，蠹屑一齐飘堕。青琐。当年曾记，图史横陈，万花围坐。高谈炙輠。论生计、者时可。只而今衰鬓，蛾眉也笑，故纸钻伊怎破。枉思量、逃学光阴，许谁抛躲。
瑶华·茉莉花篮
作者：吴锡麒
朝代：清
体裁：词

浓香解媚，清艳含娇，簇盈盈凉露。金丝细绾，讶琼壶、冷浸清冰如许。玲珑四映，问恁得、相思盛住。已赢他、织翠裁筠，消受美人怜取。几回荡著轻舠，听吴语呼时，争傍篷户。拎来素手，爱袖底、犹带采香风趣。斜阳渐晚，看挂向、粉舆归去。到夜阑、斗帐横陈，梦醒蝶魂无据。
瑶华·题严小秋骏生忆秋图
作者：吴锡麒
朝代：清
体裁：词

黄花新雁，落叶哀蝉，问可禁秋苦。西风满眼，尚记得、往日那条来路。青苔堆满，怕屐印、也无寻去。只剩伊、檐铁敲铿，乱了佩环无数。我是独处匏瓜，叹霜华吹老，潘鬓如许。为君枨触，莫更被、图里鹊华留住。关山杨柳，仗一笛、唤回羁旅。早又值、醒枕寒生，梦断画帘微雨。
瑶华慢
作者：吴锡麒
朝代：清
体裁：词

炉熏欲烬，酒价新高，早北风吹雪。爬沙古怨，谁付与、几柱冰丝凄咽。西山一角。剩天外、淡蛾明灭。唤玉龙、起舞尊前，伴我晚来吹笛。乱云似叶浓飞，带数点饥鸦，归影寒绝。湖天旧梦，听不到、树树竹声轻折。墙腰低冱，还误认、夜深残月。问者番、霁后园林，瘦却梅花谁说。
瑶华慢·题陈默斋广宁寿雪山房图
作者：吴锡麒
朝代：清
体裁：词

宛然太始，如此孤清，记访溪山口。群峰玉立，俯竹里、著个寻诗人瘦。蹇驴骑出，认林缺、白云相候。有峨眉、老鹤归来，说道峭寒依旧。翻怜泥爪天涯，剩踪迹萧萧，前梦孤负。瑶华寄赠，问写得、近日时晴佳否。山阴高致，更续向、永和年后。请一壶、茅店沽春，醉折梅花为寿。
疏影
作者：吴锡麒
朝代：清
体裁：词

疏香暗逗。向袈裟初地，妆点重九。分到纹窗，小隐纱厨，消尽寻常萸酒。伴我无弦琴趣外，淡极问谁能偶。任帽檐、侧处斜簪，独向西风搔首。休怅故园千里，但相对持螯，风趣还又。浅醉瞢腾，卧看凉花，欲与南山争秀。么蟾送影浑如画，画不就、满屏秋瘦。待下帘、重觅冰棱，还待剪灯时候。
疏影·帆影
作者：吴锡麒
朝代：清
体裁：词

春江破冻。看挂蒲遥泛，轻影浮动。树底潜移，烟底还迷，闪闪乍过荒垄。波心一片摇溶处，问带去、几鸥残梦。蓦渡头、掩却斜阳，误认隔溪云拥。偏又飞来远浦，似怜人别绪，千里常共。荻渚冥冥，芦汊沈沈，总被东风调弄。寒添百尺晶屏上，写不尽、天涯愁重。到晚来、倦倚船娘，付与月阴微送。
疏影·芭蕉
作者：吴锡麒
朝代：清
体裁：词

遮晴弄雨，放几茎大叶，浓绿当户。帘影深沈，未到黄昏，暗逗秋心如许。流萤去照池塘外，怕屡被、扇罗兜住。任月阴、低覆栏杆，有约那人私语。偏是缄愁最苦。叹题成字字，难写孤绪。梦醒单衾，香冷灯残，只杂凉蛩交诉。西风身世才禁得，早又要、冬心将护。剩矮墙、一角离披，可认雪来时否。
登风篁岭遂达龙井
作者：吴锡麒
朝代：清
体裁：古风

幽篁不见天，中有山鬼语。谛听憬风泉，潺湲何处所。澄心惬虚受，清响赴遥伫。峰高望疑秋，树密步忘暑。屡怵草径深，终窘屐齿阻。苍茫云不流，惨变龙所处。诚邀雷雨格，乞荷瓢勺许。居人茶利收，僧灶井华煮。眷眷烟在林，习习风吹汝。相送过前溪，远钟飘一杵。
白洋湖对月
作者：吴锡麒
朝代：清

午过桃源县，暮泊白洋湖。月出水风外，悄然帆影孤。渔烟澹无际，远梦生菰芦。飞鹘从西来，松顶相惊呼。骊龙起深壑，簸弄颔下珠。白光互凌乱，众星若亡逋。阴寒交袭人，热痱一个无。客船争利涉，我独具酒壶。荒波渺千里，冥冥念前途。
百字令
作者：吴锡麒
朝代：清
体裁：词

一声弹指，早波澜毕静，秋清如许。潇洒不争高盖在，尽有遮头凉树。峰落奇青，云收残白，吹过修罗雨。破帆无恙，夕阳能住须住。回念海峤苍茫，青红洄洑，横截飞涛去。鼍吼鲸呿争变幻，难得静消鼙鼓。失马非忧，闻鸡莫舞，且博林泉趣。閒烧红叶，一尊仍约鸥侣。
百字令·登天津望海楼
作者：吴锡麒
朝代：清
体裁：词

青浮穷发，带腥风蜑雨，吹来寒色。人傍阑干天半迥，天外怒涛如立。鸟兔双飞，鱼龙万变，混瀁连朝夕。谁乘高兴，蜃楼能倚吹笛。回望碣石苍茫，断虹饮处，一片光明灭。万顷琼壶摇暗绿，金鳷擘来都裂。魑魅猖狂，冯夷鼓舞，咄咄如相逼。把杯遥酹，估墙飞上蝴蝶。
百字令·阮芸台学使元重摹竹垞图属题即用卷中原韵
作者：吴锡麒
朝代：清
体裁：词

二分竹外，记江湖载酒，归来曾泊。老尽筼筜人不见，让与閒鸥栖托。菱叶波生，藕丝乡换，重写林泉乐。愔愔琴趣，翠声天半吹落。谁复黄雀风中，斗鸡缸满，相对斜阳酌。秋水藉袈桥口路，遮护几层云幕。危石能扶，荒亭更葺，高致传岩壑。明年笋候，一尖还迸红角。
百字令·鸭
作者：吴锡麒
朝代：清
体裁：词

桃花开了，渐春江暖处，饶伊先觉。绿染千头浑不辨，透出几重晶箔。呷呷呼名，咿咿逐队，小占烟波乐。阑干放斗，竹枝弓且休拓。空记浴罢兰汤，红裙笑裹，谁践年时约。夕照柴门归阵晚，水口一篙斜掠。绣引滩长，睡支炉稳，脉脉平生托。僧廊黄靠，几株还认卑脚。
百字谣
作者：吴锡麒
朝代：清
体裁：词

悄然平碧，惯萧萧黯黯，愁生南浦。为望鸰原先目断，画出暝烟如许。选树莺迷，藏花蝶老，总被斜阳误。一灯重剪，谢池人已千古。还问内翰谁呼，一场春梦，不待回头悟。剩我白头无藉甚，来续离骚残谱。听雨寒凝，吹篪响咽，怕认蘼芜路。吟魂如答，夜深遥唱秋句。
百字谣·夜宿清河大风
作者：吴锡麒
朝代：清
体裁：词

飞空万镞，射林间怪石，吼声如虎。野店天寒窗纸裂，落叶绕灯而舞。�篥歌酸，琵琶调哑，月黑高高树。龙愁鼍喷，塞沙吹洒腥雨。那管唤弟呼奴，白狼河畔，征雁回翔苦。和我雄心齐捲去，撼折当年铜柱。马龁枯萁，狐嗥破壁，梦逐荒城鼓。喧豗耳后，不知驰猎何处。
百字谣·酒帘
作者：吴锡麒
朝代：清
体裁：词

旧扶醉处，正斜阳闪闪，抬头重见。不定光阴图画里，摇曳一竿春软。红树旗亭，绿杨城郭，和雨和烟捲。几痕浓墨，晚来疑带鸦点。闻道索价新高，行沽何处，拚脱蓑衣换。风雪模糊楼一角，多少梨云吹满。歌板因缘，奚囊情味，消得花边惯。燕归能认，傍檐徐掠双剪。
百字谣·陈伯恭同年崇本属题迦陵先生填词图
作者：吴锡麒
朝代：清
体裁：词

公真健者，记昔日、词坛交推青兕。醇酒妇人供跌宕，学得信陵生计。笔秃枯毫，衫横老泪，谁晓琵琶意。功名五十，马周头早白矣。啸向玉宇琼楼，欲乘风去，只有髯苏比。一百年来朋辈尽，今日玉梅花底。井水依然，旗亭故在，莫说先生死。安排铁笛，玉龙夜半催起。
百字谣·题林娘天素雪自书行李单今在黄小松司马易处
作者：吴锡麒
朝代：清
体裁：词

柳枝折未，早纤毫落处，都含行色。约略香奁风味在，蝴蝶一肩随得。赌酒生涯，爱茶情绪，同付烟波宅。临歧重点，上船才试红屐。多半忏尽铅华，几行疏瘦，争得诗人格。那少纪程新句好，读向西湖寒碧。不了云留，相思苔老，空指遗笺说。小团瓢里，一铛来煮吟雪。
百宜娇·槟榔
作者：吴锡麒
朝代：清
体裁：词

凤卵匀圆，锦郎文采，万里似曾相识。小炷兰熏，细评茗趣，残饱一般销得。春生笑语，问可抵、香含鸡舌。渐迷迷、浅晕芙蓉，晚潮添上双靥。曾共说、瘴阴吹黑。旧梦忆南天，酒阑时节。朱盝分堆，青童低捧，蛮语殷勤留客。琼壶击碎，剩几点、唾馀红滴。早琴川、过了花时，雨摇高叶。
百宜娇·题家并山香草词
作者：吴锡麒
朝代：清
体裁：词

酥雪浓搓，玉波微浣，吟到者时尤俊。满地斜阳，一天芳草，略带六朝金粉。桥荒廿四，且莫谱、吹箫馀恨。傍妆台，灯影摇毫，麝烟添上眉晕。曾载酒、兰窗细问。清丽许谁邻，玉田差并。隔叶频敲，倚花细按，耳底筝琶销尽。双鬟赌唱，料画向、旗亭应准。甚潇湘、千里春风，付游仙枕。
皇亲巷邵家园歌
作者：吴锡麒
朝代：清
体裁：古风

城西落叶飞如雨，切切阴虫啼菜圃。比屋难寻列戟家，居民只剩淘沙户。荒池阒寂不逢人，断井颓垣迹已陈。为访前朝徵故事，颇闻古巷住皇亲。皇亲旧是小家子，有女深闺娇莫比。得价甘抛在掌珠，入宫安望还乡水。才华绝代动君怜，几暇听吟红叶篇。位进宸妃承宠渥，封加壤子受恩先。只愁身闭葳蕤锁，眼看宫槐黄又堕。日影空随鸦翅翻，天颜罕遇羊车坐。乌蟾变换几朝昏，龙衣亲拜娘娘尊。去国思亲悲帝子，眼花头白见神孙。外家尊礼踰前世，一脉金张竞奢丽。御翰亲题尧母门，帑金催建宜城第。车如流水马如龙，填咽通衢软绣浓。家恃高明忘鬼瞰，表修恩泽拓侯封。明年诏起西湖墓，漆棺入地三泉锢。黄昏路黑闪鱼灯，白日云寒迷宰树。西风容易过繁华，沁水田园属那家。陇上已栽杨恽豆，路旁谁问邵平瓜。即看历劫山河坏，转烛兴亡同一喟。泣别盘先铜狄倾，负恩塞亦卢龙卖。辛苦池台几载营，一朝狐兔窜榛荆。每来乔木风烟里，如有名花叹息声。当时闻道推恩重，婵娟不许江南供。似此婆心造福多，尚应佛号焚香诵。遗泽曾无五世垂，乌衣何处认门楣。飘零金埒铜沟梦，惆怅山枢蟋蟀诗。
眉妩
作者：吴锡麒
朝代：清
体裁：词

怅银云写影，麝月描眉，前梦逐波远。一片苍苔冷，栏杆外、只留香印深浅。画图瞥见。倚斜阳、难诉幽怨。算垂柳多是，凝情处、美人泪曾溅。閒了青罗团扇。便黄金能赎，身世都换。匹马天涯路，吹芳草、东风容易春晚。铜仙故苑。想者时、红豆愁满。问侠骨谁寻，大半蝶衣零乱。
眉妩·小周后提鞋图
作者：吴锡麒
朝代：清
体裁：词

趁微云遮闪，踏过香街，依约践苔印。闻道柔仪，殿娘来唱，容华桃李争胜。袜尘隐隐。只褰帏、防有人问。算须待、亭子红罗护，合欢梦才稳。翻念昭阳私幸。甚人间乐府，传唱偏盛。天水碧潜催，流珠去、何堪故苑人尽。画图试省。叹前游、空记龙衮。便重念家山，怕已墨云冻凝。
眉妩·秋山
作者：吴锡麒
朝代：清
体裁：词

趁纤萝袅袅，秃木骚骚，描出一痕瘦。侧闪归鸦去，苍茫里、斜阳微带寒逗。髻鬟更秀。露几尖、云外疏透。渐前径，听唱樵歌起，叶声踏来骤。曾记招邀吟友。向最高顶上，同赏重九。眼底冷红飞，凄凉甚、年年孤负萸酒。翠蛾似旧。早影涵、新雁飞又。爱独立危峰，端正献、青户牖。
看花回
作者：吴锡麒
朝代：清
体裁：词

唤艇。向烟边觅语，波心摇影。小山暗引吟兴。送天际幽香，十分清冷。盟萝款竹，待到斜阳人去静。烦写我、散发疏林，雪鸥梦外谱凉韵。丘壑此间原画境。更列岫、隔江遥映。省识前身老衲，惯金粟堆中，听来秋磬。西风未归，怕有閒云故山等。且先参、无隐禅心，说与幽花證。
看花回·春草园乃赵谷林先生小筑今其曾孙侍庵乞诗
作者：吴锡麒
朝代：清
体裁：词

曾熟识、沙鸥眠处，都围春水。恰称亭台位置。衬明灭烟痕，低吹寒起。东风人去，旧日阑干谁共倚。留梦后、一缕诗情，画来都在夕阳里。沿流去、平桥雁齿。掠眼过、群峰螺髻。閒锁虚帘静绿，渐落遍梨花，清明天气。疑无似有，蝴蝶南园能认未。待重寻，谢池幽韵，好续洛阳新记。
眼儿媚
作者：吴锡麒
朝代：清
体裁：词

镜云吹堕一窝丝。霜影换莲衣。红阑十二，红桥廿四，各自东西。当时枉织鸳鸯锦，无梦到寒机。底牵愁绪，青春易了，白月相思。
眼儿媚
作者：吴锡麒
朝代：清
体裁：词

风无气力雨还休。何处说春愁。娇眠懒起，起来半晌，才见梳头。乌衣也是相思伴，寻梦到帘钩。桃花门外，杨花渡口，梦去悠悠。
眼儿媚·山眉
作者：吴锡麒
朝代：清
体裁：词

纤纤粉本卓家来。点染出新裁。春浓秋淡，烟横雾皱，十样图开。晓妆晕入菱波里，妒杀小渔娃。蛾分八字，螺堆五斛，可惜天涯。
眼儿媚·山额
作者：吴锡麒
朝代：清
体裁：词

烟边一角认微茫。乱发覆松篁。洗头才罢，苍苔帖翠，夕照涂黄。六朝金粉当时见，描画只寻常。天然付与，梅花万树，特助寒妆。
石湖仙
作者：吴锡麒
朝代：清
体裁：词

呼人幽鸟。导天末孤帆，烟际来悄。寒绿逗林疏，放春山、窥人欲笑。荒波无恙，记客鬓、旧时曾照。重到。叹白鸥、近已都老。青旗几家矮屋，说消愁、乌程酒好。醉里狂歌，惹得龙公先恼。雨雨风风，短篷催早。暮云閒了。和树杪。一枝塔影斜袅。
石湖仙
作者：吴锡麒
朝代：清
体裁：词

蒹葭前浦。认烟水微茫，寒树遮处。閒煞玉堂仙，滞青山、归云懒去。重门虚掩，早隔断、世间歌舞。谁与。只破毡、坐拥千古。东华罢骑瘦马，剩词囊、飘零俊句。一面前缘，易换江城秋雨。极目天空，断霞如缕。玉房金柱。闻笑语。琅嬛旧是仙府。
石湖仙·廖复堂招饮于梅花岭香远堂即用白石老仙元韵
作者：吴锡麒
朝代：清
体裁：词

东塘西浦。问身已江湖，摇荡何处。翻笑误浮名，任匆匆、光阴老去。渔儿相唤，且学我、短蓑掀舞。谁与。伴著书、笠泽千古。多情约来此地，破苍茫、还催好句。见说年年，总要招携旧雨。酒溜凉筒，绘飞芳缕。醉敲篷柱。凭鸥语。今朝载在盟府。
石湖仙·题王兰泉先生昶三泖渔庄图
作者：吴锡麒
朝代：清
体裁：词

绡痕秋剪。带红树苍茫，沙溆清浅。寻梦到芦花，只留得、鸥心一片。莼香吹老，问几棹、采鱼归晚。云断。认破帆、指塔遥转。京华比年同住，话林泉、尘襟如浣。簖蟹捞虾，试检鲈乡旧券。笛冷吟龙，月高听雁。夜灯枫岸。图里展。菰蒲剩响篷点。
砚雨丈自三塔归画梅数十帧以其一贻余且曰不可无咏因作二绝句报之·其二
作者：吴锡麒
朝代：清
体裁：七言绝句

枝枝不用写横斜，万丈花光万树遮。不到皋亭人不识，月明如雪雪如花。
祝英台近·题孙花海灏元惜花早起图
作者：吴锡麒
朝代：清
体裁：词

漏频移，灯乍烬，催梦枕函堕。起拓红窗，一线晓烟破。料已赛得莺先，赶伊蝶早，定不料、卖花声过。悄无那。莫道我惜春多，偏惹春怜我。容易明朝，拚却无眠可。只要幡卓朱高，幔围青软，预防备、五更风大。
秋夜湖上
作者：吴锡麒
朝代：清
体裁：七言律诗

湖镜双开里外分，卧虹十二界波纹。鱼龙高兴同乘月，鸡犬谁家只住云。隐隐钟生昭庆寺，沉沉树暗岳王坟。重烦老鹤迎人出，一路松风访隐君。
秋日出游得八绝句·其一
作者：吴锡麒
朝代：清
体裁：七言绝句

峰头雨洗夕云开，屋后窗前乱髻堆。一笑青山如赚我，十分秋色进城来。
秋日出游得八绝句·其七
作者：吴锡麒
朝代：清
体裁：七言绝句

汃汃烟波一道长，扁舟几日住横塘。黄花天气闻新雁，吹冷夜深篷背霜。
秋日出游得八绝句·其三
作者：吴锡麒
朝代：清
体裁：七言绝句

松阴一席看煎茶，老衲长眉鬓已华。不怕秋寒山里早，白云如絮裹袈裟。
秋日出游得八绝句·其二
作者：吴锡麒
朝代：清
体裁：七言绝句

石卵匀圆枳径通，竹声楼北水楼东。幽人来践西湖约，洗手花边听草虫。
秋日出游得八绝句·其五
作者：吴锡麒
朝代：清
体裁：七言绝句

一桁檐前挂短衣，满襟凉翠湿霏霏。昨宵风雨前溪路，荷叶遮头赤脚归。
秋日出游得八绝句·其八
作者：吴锡麒
朝代：清
体裁：七言绝句

老瓮红泥乍拆开，鸡头竹下晚凉来。酒人好似枫林叶，一日斜阳醉一回。
秋日出游得八绝句·其六
作者：吴锡麒
朝代：清
体裁：七言绝句

老牯一群角茧栗，扣而歌之声好听。牧笛不知何处和，夕阳秋水树冥冥。
秋日出游得八绝句·其四
作者：吴锡麒
朝代：清
体裁：七言绝句

赤山埠口日未斜，黄妃塔头烟半遮。撶船竟渡湖南去，秋在一枝红蓼花。
秋日同人东园小集得钟字
作者：吴锡麒
朝代：清
体裁：七言律诗

径穿野圃少人逢，问字扉开载酒从。枫叶繁华惊过鸟，菜根滋味聚寒蛩。墙低易豁看山眼，庵近频闻出巷钟。瑟瑟茭芦风一片，隔池何处采芙蓉。
秋日杂咏八首·其一
作者：吴锡麒
朝代：清
体裁：七言律诗

枫树芦花照眼秋，飘摇身世感浮沤。拍天烟水江湖晚，动地风潮蟹稻愁。落木将寒欺病枕，暗灯回梦入孤舟。仲宣词赋多萧瑟，懒更从人作远游。
秋日杂咏八首·其七
作者：吴锡麒
朝代：清
体裁：七言律诗

西风摇落满关河，惆怅年华逝水过。去国最怜吴客早，悲歌无奈楚人多。青衫几度飘枯叶，苦酒经年酿败荷。又是高楼闻笛处，白蘋江上落空波。
秋日杂咏八首·其三
作者：吴锡麒
朝代：清
体裁：七言律诗

树老冬青事可哀，当年宫阙亦崔嵬。岂知桂子荷花后，惟见残山剩水来。铜狄无声悲露下，水犀有力折潮回。芙蓉多少秋江上，赢得游人数举杯。
秋日杂咏八首·其二
作者：吴锡麒
朝代：清
体裁：七言律诗

蟋蟀声残咽暮烟，梧桐影碎落阶前。楼悬织女东西足，足候蟾蜍上下弦。霜冷瑶池才几日，槎回银汉定经年。分明天上秋先到，传向人间一惘然。
秋日杂咏八首·其五
作者：吴锡麒
朝代：清
体裁：七言律诗

风清木冷白云低，平楚苍然入望迷。泽国哀连江北雁，天河唱落汝南鸡。征人远梦惊砧杵，少妇空闺怨鼓鼙。闻说玉关三万里，岂知戍客又关西。
秋日杂咏八首·其八
作者：吴锡麒
朝代：清
体裁：七言律诗

极北群山万笏朝，属车豹尾计程遥。帐围白草宵谈虎，箭响青山晓射雕。樵采渐平埋骨垒，边防罢唱筑城谣。长杨未献相如渴，岩穴何人起寂寥。
秋日杂咏八首·其六
作者：吴锡麒
朝代：清
体裁：七言律诗

三载宾朋怆瑟居，天寒眠食近何如。疲驴偃蹇空山雨，倦鲤浮沉远道书。禾黍风低田苦瘠，薜萝衣薄带留馀。贫交岂有炎凉态，秋扇唯防在箧疏。
秋日杂咏八首·其四
作者：吴锡麒
朝代：清
体裁：七言律诗

势回龛赭郁苍茫，海上防秋骇望洋。蜃气嘘楼横马碛，鱼鳞刷浪走盐仓。水仙不信孙恩死，沙鸟争如精卫忙。难得天高尘尽洗，一轮端正挂扶桑。
秋波媚·《研冯花南诗馀合璧》题词
作者：吴锡麒
朝代：清
体裁：词

桐枝百衲合成烟。空际语香弦。浅斟低唱，几家玉屑，几字金荃。小长芦惜渔师去，谁写衍波笺。荷花招手，重携蕃锦，读向湖船。
秋蕊香·茱萸湾值雨饭于石公方丈得观早桂
作者：吴锡麒
朝代：清
体裁：词

瞥见风驰浪骤。人道蛟龙来斗。西南一角云光走。已有佛头青漏。禅房尚听飘残溜。留人久。阿师无隐参先透。不待落花香厚。
秋郊晚眺两首·其一
作者：吴锡麒
朝代：清
体裁：五言律诗

城堞去已远，亭皋望欲迷。颓阳流影澹，归翼扑凉低。苔彴横前渡，瓜棚倒旧畦。萧閒殊自赏，草履若为稽。
秋郊晚眺两首·其二
作者：吴锡麒
朝代：清
体裁：五言律诗

亦有伊人慕，渺然天已霜。丹黄群木合，明灭一波长。万态纷摇落，浮生易老苍。笛声衰草起，隐隐下牛羊。
秋霁·牵牛花
作者：吴锡麒
朝代：清
体裁：词

深盏浮凉，看袅向筠枝，秀蔓淩乱。烟洗轻绡，露分宿泪，尚带弄梭幽怨。晚阴庭院。料应识得黄姑面。月影转。时有唾花吹碧玉壶溅。还又小步，缓逐流萤，悄来花间，风叶交颤。盼玲珑、疏篱晓色，银河清浅尚情恋。休怅午晴容易捲。爱短桥外，只是滴翠摇青，听延秋纺，一蛩吟远。
端正好·晚过崇效寺
作者：吴锡麒
朝代：清
体裁：词

苔幢不蚀前朝字。尚能识、枣花遗寺。老蝉也解真空义。卸红蜕、袈裟地。问师提去西归履。可重放、松枝东指。一声清磬凉如水。写经榻、留云睡。
答友二首·其一
作者：吴锡麒
朝代：清
体裁：古风

枯桐不能语，切切萦人思。空腹生蛛网，没世待子期。士甘蒿蔓瘦，不羡酒肉肥。乞米无故人，鲁公亦忍饥。兰芳自为赏，折之欲赠谁。朝来得素书，乃是我友遗。上言崇明德，下言感别离。承君广惠问，报君无异词。愿共千里心，勿以中道歧。白璧易受玷，素衣易成缁。偶中于所贪，那得复悔之。春风吹杨柳，靡靡摇参差。高云在天上，黄鹄相从飞。
答友二首·其二
作者：吴锡麒
朝代：清
体裁：古风

铅刀无良割，缯牛徒外荣。何如杜元凯，胸有武库兵。愚智三十里，渺若河汉惊。蠹鱼走厨簏，聚书多鬼名。此腹何负公，不便相拄撑。古来课士法，经史以岁程。贱生惧学晚，未由涉登闳。持斲问轮扁，材藉大匠成。载赓伐木篇，愿言求友生。子倘能我来，嘤嘤有同声。子倘不我来，踽踽我独行。
简舒古廉绍言
作者：吴锡麒
朝代：清
体裁：五言绝句

君居我巷东，望见我家树。三日春雨深，相思落花暮。
簇水·菱花
作者：吴锡麒
朝代：清
体裁：词

拦住疏香，一绳界处荒波窄。暝烟低护，淬镜面、圆纹平帖。渐带夜深风露，淡浸全湖白。寻梦去、误了幽蝶。荡短楫。记听到、越歌唱罢，又隔浦、吴歌接。苕溪宛在，画十二、罗裙摺。似妒纤趺红透，涨满深深叶。凭偷觑，孤鹭凉肩侧。
繇灵石下玉钩桥寻句曲外史墓
作者：吴锡麒
朝代：清
体裁：古风

樵歌无远近，听之清满山。送我如御风，飘荡岚翠间。松篁杳莫数，萝薜纷可攀。百梯陟窈窕，两崖刺孱颜。徐释苔步窘，行习涧语潺。缅彼淩云人，千载遗佩环。摘叶吟许继，折麻情更关。林阿掩遥夜，时有鸾鹤还。
红娘子
作者：吴锡麒
朝代：清
体裁：词

蛩语蓰蓰碎。叶响骚骚坠。又滴青苔，雨声不断，怎生得睡。算黄昏直到五更头，只愁人滋味。月也愁难替。水也愁难洗。半付秋边，半兜心上，似醒还醉。待黄花红树一齐休，问当归寄否。
绕佛阁·腊八日游长椿寺
作者：吴锡麒
朝代：清
体裁：词

鸟声唤晓，旋又粥鼓，催动禅院。苔径徐转。破寒几点，黄梅缀金软。衲衣起款。私笑拓钵，频岁曾惯。驯鸽檐畔。忍饥也对，斋厨侧馋眼。屈指梵王地，几许岁华随劫换。休怅往时，浮图铃语怨。展一帧袈裟，云影全幻。逝波难挽。便欲问兴亡，僧意先倦。只残年、夕阳犹恋。
绛都春·唐花
作者：吴锡麒
朝代：清
体裁：词

嫣红姹紫。问密窖几时，潜藏多丽。识得东风，一面才逢春如此。休疑数九寒消易，渐绛帐、都添桃李。艳阳恁早，妆楼信息，未须莺递。曾记。红桥旧路，冶春去、眼底尚愁憔悴。晓枕梦回，浓笑重逢，书空也似成唐字。只火速、光阴难恃。还应深雪帘栊，为伊夜起。
绮罗香·萤
作者：吴锡麒
朝代：清
体裁：词

纤尾拖黄，轻翎摇绿，晚凉人在庭院。刬地风生，飏出一痕如线。渐星星、豆叶篱根，蓦闪闪、藕花池面。明现。恰更阑月黑，凉灯新剪。汉殿铜仙都换。问影浣铅波，凄凉谁管。照泪长门，旧恨那禁秋扇。已分随、断藓零苔，怎窥到、相思红篆。撩乱。剩繁华一梦，萧萧隋苑。
罗敷媚
作者：吴锡麒
朝代：清
体裁：词

临湖小院侬家住，名是杨枝。愁似杨丝。怕见杨花渡口飞。波心听打兰桡去，梦也迷离。信也依稀。过了春寒九九时。
翠楼吟·乙未正月十四日姑苏道中作
作者：吴锡麒
朝代：清
体裁：词

扫雪街晴，烧灯阁暖，杨枝已逗眉晕。烟波终古在，洗不尽、故宫脂粉。东风吹鬓。叹一梦繁华，云帆空引。低徊问。西施网得，几人曾认。无闷。此度天涯，又纱笼盈路，火蛾成阵。市喧声未动，怕犹带、吹箫馀恨。谁传芳信。道有约团圆，蟾蜍应准。来宵近。水窗吴语，坐灰兰烬。
翠楼吟·同汪秋白大经游塔射园邀主人张远春与镛同作
作者：吴锡麒
朝代：清
体裁：词

夕照看山，新凉弄水，寻诗许频来否。藕花香不断，是风露、洗头时候。疏林回首。渐塔影埋云，钟声催久。愁孤负。抱枝蝉语，较人吟瘦。泖口。引到烟波，看半迷烟草，半和烟柳。鲈鱼滋味好，道只待、诗人归后。栏干招手。问燕子年年，记谁歌酒。新蟾又。一庭如水，绿阴窗牖。
翠楼吟·题严修能《画扇斋秋怨词》并序
作者：吴锡麒
朝代：清
体裁：词

低浸疏星，斜飞细露，银河脉脉偷盼。不关虫杼急，已先惹、情丝凄断。么蟾频转。照旧梦浮梁，光阴催换。相思惯。尽伊波折，肯抛秋扇。洗怨。流过清江，早画船同载，水窗曾见。追来人种在，悔离泪、青衫难浣。凉花庭院。定唾碧飘馀，西风吟倦。重抚卷。酒醒灯暗，怕来新雁。
自马圈子至常山峪
作者：吴锡麒
朝代：清

地险不可越，客情悄然孤。矧复此螺壳，辗转相萦纡。两岩束之窘，阴忧惨粟肤。疑经太古来，寒气尚未苏。长风石胁破，白日乌尾逋。足摄鼋鼍驾，心骇神鬼驱。下者所欲登，但闻绝顶呼。进退难预谋，得上争须臾。楼台现缥缈，星斗扪虚无。鞍马且将息，前途仗撑扶。仆夫吻更渴，急畀村酒沽。
花心动·腊梅
作者：吴锡麒
朝代：清
体裁：词

风雪残年，望江南、飞来曲尘如此。月上淡黄，斜压苔枝，只辨几分香意。故山无处寻么凤，更休认、繁珠曾缀。但争得、藏娇屋住，梦云飞坠。总是檀心蜜蒂。偏梵磬圆时，小唇堪比。烟晕水边，酒晕灯边，过了晚寒天气。寿阳妆、尽翻宫样，料应悟、横陈滋味。待凉雨、梅丸熟时试比。
花心动·蜻蜓
作者：吴锡麒
朝代：清
体裁：词

溪外风轻，移凉影、一路斜阳遮黑。点水有痕，饮露无声，款款不离香侧。折枝花底春能瘦，描新样、淡金颜色。问相戴、飞来意稳，几时曾识。钓后柔丝惯立。任尾蘸萍根，翠梢微湿。还向鬓边，一剪撩云，不怕袖罗承得。并头前夜银釭话，摇珠晕、眼波同碧。寻莎岸、重待暝愁细织。
芳草凤楼吟·文选楼
作者：吴锡麒
朝代：清
体裁：词

问何时，萧家帝子，层楼来占巢痕。能精文选理，一时教授，须策秘书勋。丹黄今纵倦，剩虫鱼、灯火黄昏。甚四面罘罳，软风吹满游尘。休论。翠华归去，冷萤飞照，听唱秋坟。旧时红袖在，玉栏曾倚处，已散氤氲。绮罗都是梦，只名流、标格犹存。看竹外、凉峰画翠，书破江云。
苏幕遮
作者：吴锡麒
朝代：清
体裁：词

写长笺，吟短语。风搅杨花，点点离愁聚。香送帘前三日雨。燕户无声，梦入红梨去。欲抛时，难撇汝。穿过回廊，重倚阑干暮。天上鱼星期不误。泪眼鳏鳏，洒尽相思苦。
荔枝香近
作者：吴锡麒
朝代：清
体裁：词

蓦看红尘飞也，来一骑。问拚几斛明珠，赌得罗囊紫。凭教十八呼伊，恰称娇年纪。还羡小结丁香最宜子。芳谱读，真帖仿，新图起。梦到枫亭，应识故乡滋味。么凤偷窥，一样嫣香绛襦褪。恁及女儿肤细。
莺啼序·金陵怀古
作者：吴锡麒
朝代：清
体裁：词

垂杨者般掩冉，送繁华早歇。只深巷、斜照重来，旧时飞燕能识。算留得、平芜一片，伤心画出兴衰迹。便前朝、金粉都消，恁消愁碧。紫盖黄旗，郁郁王气，数东南半壁。料经过、鼍愤龙争，往时多少豪杰。叹平沙、骨萦蔓草，尚遗镞、未湔寒血。甚匆匆，三尺降幡，石头高揭。如尘似电，纸醉金迷，付砌蛩太息。剩到处、断垣荒井，雨也风也，岁岁年年，乱苔浓积。黄奴旧梦，玉奴馀怨，江山羞被胭脂涴，撼西风、落叶齐飘瞥。秋坟唱罢，休愁冷了鱼灯，坏衣也化蝴蝶。天涯过客，独立苍茫，惹鬓毛如雪。可奈是、新亭人去，暗咽凉潮，旧院春归，已消残笛。鸥边鹭外，萧萧流水休更问，怕官私、惹得虾蟆说。但看影里山河，丁字帘前，一钩落月。
菩萨蛮
作者：吴锡麒
朝代：清
体裁：词

妾家皂荚桥边路。问年恰恰逢三五。背唱月儿弯。素花秋两鬟。不知愁里意。已解愁滋味。名字唤真真。梦来思杀人。
菩萨蛮
作者：吴锡麒
朝代：清
体裁：词

屐声兜转回廊路。下阶生怕沾香雾。不是惜蝉纱。鸳鸯机上花。怨郎归太晚。千里何曾远。琴里话潇湘。玉丝三尺长。
菩萨蛮
作者：吴锡麒
朝代：清
体裁：词

帘钩小飐春风里。薄阴画就濛濛地。花细落樱桃。不知人过桥。露下苍苔湿。独自单衣立。烧了女儿香。拜伊和影双。
菩萨蛮
作者：吴锡麒
朝代：清
体裁：词

怨春春亦怜人瘦。问人那得扶春手。三尺禁风幡。落花前夜寒。莺声啼彻晓。今日相思早。损了绣工夫。鸳鸯两字无。
菩萨蛮
作者：吴锡麒
朝代：清
体裁：词

栏干十二愁时倚。风风雨雨浑难记。寒食又清明。燕来柳户晴。亸枝红影亚。人立鞦韆下。蝴蝶并肩飞。花香满画衣。
菩萨蛮
作者：吴锡麒
朝代：清
体裁：词

碧桃开放无人见。退红帘子垂三面。不为怯春寒。羞教柳眼看。无言低翠袖。酥腕怜消瘦。愁自在心头。杨花不替愁。
菩萨蛮
作者：吴锡麒
朝代：清
体裁：词

踏青女伴寻春去。留侬偏住春浓处。门外雪缫缫。杨花路一条。相思人不识。灭尽相思迹。一口唾馀花。化为机上霞。
菩萨蛮·何梦华属题梅花士女
作者：吴锡麒
朝代：清
体裁：词

影儿已比梅花瘦。多情偏爱花来就。不怕缟衣单。留些昨夜寒。栏杆明月到。三九光阴好。恣意踏花行。弓鞋尘暗生。
菩萨蛮·其一
作者：吴锡麒
朝代：清
体裁：词

盈盈烛泪相思悄。东风无赖天涯早。吹月上梅花。花寒月又斜。但看芳草绿。日日归期卜。梦雨湿春衣。云停不肯飞。
菩萨蛮·其一
作者：吴锡麒
朝代：清
体裁：词

软风吹过梨花雪。明朝又是清明节。檐口柳冥冥。望郎难眼醒。正思迎接汝。苦被风潮阻。端的是怜侬。翻教错恼公。
菩萨蛮·其三
作者：吴锡麒
朝代：清
体裁：词

黄鹂三请人犹梦。东风不晃流苏动。难得倚阑干。那知花落寒。怕见红芳歇。窗外凭人折。折去蓦思量。蝶飞随过墙。
菩萨蛮·其二
作者：吴锡麒
朝代：清
体裁：词

白云流出空山梦。前溪十里樵风送。一路草鞋痕。笛声吹到门。矶头生晚雨。渔父划船去。新水约萍开。桃花入网来。
菩萨蛮·其二
作者：吴锡麒
朝代：清
体裁：词

红墙拦得银河住。红丝牵得良缘聚。离合信天公。单情独苦侬。炉香飘乍起。半晌成唐字。门外九疑山。教人真个难。
菩萨蛮·春波软荡红楼水
作者：吴锡麒
朝代：清
体裁：词

春波软荡红楼水，多时不放莺儿起。一样夕阳天，留寒待禁烟。已是人消瘦，只此情依旧。可奈别离何，明朝杨柳多。
菩萨蛮·荏平道中
作者：吴锡麒
朝代：清
体裁：词

杨枝愁入行人唱。勒住青丝寒不放。上九是良时。春风鬓上知。弓弯驴背小。裙钗鸳鸯倒。一幅幛蝉纱。送儿还婿家。
菩萨蛮·题手山雪意卷子兼寓骑省之戚
作者：吴锡麒
朝代：清
体裁：词

飞琼乍醒游仙梦。佩环不响风微送。吹紧一窝云。梨花荡软魂。墙阴如有月。翠羽无消息。独自立青苔。缟衣来不来。
菩萨蛮·题陈云伯文述碧城仙梦图
作者：吴锡麒
朝代：清
体裁：词

红墙隔住银河悄。十二铜龙唤秋晓。软荡一窝云。玉笙云里闻。情波吹不起。海色寒青腻。仙语出桃花。酒旗星正斜。
菩萨鬘
作者：吴锡麒
朝代：清
体裁：词

生生翠袖笼香悄。暮云正向屏山绕。相约者时来。梅花三九开。罗帷寒乍透。绿得灯如豆。掌上拓鞋儿。要人兜底思。
虎丘
作者：吴锡麒
朝代：清

虎气消沈鹤市荒，东风容易客回肠。贞娘墓上年年柳，画了春愁画夕阳。水阁家家风幔开，画阑曲折粉塘回。冶香轻似落花过，快橹瞥如飞燕来。看红看白数花枝，传唱朱翁乐府词。一半樱桃一半笋，送春天气不多时。
虎丘·其一
作者：吴锡麒
朝代：清

虎气消沈鹤市荒，东风容易客回肠。贞娘墓上年年柳，画了春愁画夕阳。
虎丘·其三
作者：吴锡麒
朝代：清

看红看白数花枝，传唱朱翁乐府词。一半樱桃一半笋，送春天气不多时。
虎丘·其二
作者：吴锡麒
朝代：清

水阁家家风幔开，画阑曲折粉塘回。冶香轻似落花过，快橹瞥如飞燕来。
虞美人
作者：吴锡麒
朝代：清
体裁：词

寻莲觅藕风波里。本是同根蒂。因缘只赖一丝牵。但愿郎心如藕妾如莲。带头绾个成双结。莫与閒鸥说。将家来住水云乡。为道买邻难得遇鸳鸯。
虞美人
作者：吴锡麒
朝代：清
体裁：词

斜阳一角红楼影。抵似关山永。蜜梅花下见来迟。更约天寒上九试香时。薛家镜子铅波湿。不是团圆月。帘深何处捉迷藏。飞去玉钗风里燕双双。
虞美人
作者：吴锡麒
朝代：清
体裁：词

杨枝弹碎清明雨。搅作愁和絮。春残更苦是花残。况到落花时节有些寒。镜中描出双蛾瘦。人似当年否。凄迷一片夕阳西。只恐梦回不待乱莺啼。
蝶恋花·桂未谷馥属题两峰画蝶
作者：吴锡麒
朝代：清
体裁：词

金粉六朝衣未褪。春去春来，只带斜阳恨。绿到凄迷寒恁忍。落花争向裙腰认。借与麝煤添笔润。可似轻纨，扑著和香印。梦里江南归定稳。紫荷草长飞成阵。
蝶恋花·题卢竹圃谟小照
作者：吴锡麒
朝代：清
体裁：词

赤日此中浑不漏。跣足科头，独坐宜清昼。俗已全无肥则否。花猪顿顿须医瘦。太岁明年闻遇酉。预卜丰年，长养琅玕就。拓取侯封千户旧。一尊来乞平安酒。
西子妆
作者：吴锡麒
朝代：清
体裁：词

人外秋清，鸥边水远，藕叶藕花无数。渔樵野局频招我，酹西风、判谁宾主。狂歌醉舞。愿身在、蓬壶常住。看凉波，带年年山色，何曾流去。菱讴暮。一霎斜阳，暗了横塘路。算来千古几斜晖，照诗人、共寻烟语。衣香旧句。且休向、西泠重赋。怕回头，冷绿沈沈万树。
西子妆
作者：吴锡麒
朝代：清
体裁：词

陶令耽閒，嵇康习懒，不管软蒲催挂。荷花招手向陂塘，道鸥边、水云能借。莎亭藓榭。且留结、年年僧夏。只垂杨、认折了还休，拚伊凋谢。浑无藉。吹老西风，又被饥驱也。独携破砚上孤舟，到天涯、供谁描画。篷声雨夜。料难忘、溪边渔舍。计归时、微雪山阴又下。
西子妆 其一 题樊榭先生《湖船录》后
作者：吴锡麒
朝代：清
体裁：词

霞水双篙，星萍一棹，写得烟波千古。曾向涌金门外望，溯风流、惯寻鸥语。新题旧谱。把花月、都勾留住。总相宜，道销金锅子，并销愁去。频年误。阻风中酒，殢我天涯路。如今圆合西湖梦，问吟篷、美人迟暮。尊前试数。已零落、游红窗户。响菰蒲、摇入孤山冷雨。
西子妆 其二 题樊榭先生《湖船录》后
作者：吴锡麒
朝代：清
体裁：词

篷榥笼纱，柁楼坐玉，妆点十分春满。生来只解浮家好，荡烟波、者般柔软。回塘乍转。看齐绕、绿杨停遍。问东风，恁等閒识得，情深难浅。寻烟惯。不负鸥盟，肯把心盟换。水窗疏处笑传杯，溜秋痕、半斜娇眼。归来且缓。最愁是、酒阑人远。渐羊灯、隐隐已消对岸。
西江月
作者：吴锡麒
朝代：清
体裁：词

密洒迷迷寒雪，斜吹剪剪东风。梅花不住水云中。云水替流幽梦。短笛楼头一霎，轻帆江上千重。道郎回首即帘栊。莫费相思千种。
西江月
作者：吴锡麒
朝代：清
体裁：词

门对枇杷旧树，人吟鹦鹉前廊。一条情路隔红墙。才信银河玉上。小雨疏花易淡，西风落叶先忙。可怜蝴蝶不知凉。偏爱秋衫相傍。
西江月慢·夕泊龙潭
作者：吴锡麒
朝代：清
体裁：词

风吹暝色，分夕照、半沈幽壑。斜影透岚光，青翠浓边，悄留帆脚。蓦隔溪、惹起馀寒，绿杨一片，鹭涛飞落。认白云、送雨归来，还就故人约。曳酒帜、几家深树托。理钓具、几家茅缚。曲港三叉随径转，更几舟芦泊。爱断塔、略似枯禅，藤萝烟里，乱垂璎珞。似觑我、篷底一尊延月酌。
西湖夜泛
作者：吴锡麒
朝代：清
体裁：五言律诗

水展琉璃箔，人乘书画船。虫声千叶雨，月气一湖烟。坏塔黄妃剩，清诗白傅传。勾留逢此夕，一半藕花边。
西湖月
作者：吴锡麒
朝代：清
体裁：词

满天翠雨飞残，又洗出烟边，一痕月细。画蛾风韵，香奁小笔，惯搜凉意。蟾关秋尚早，恁写得、秋心和影碎。更暗浸、几叶梧桐，化作一庭空水。旋催紫豆花开，听多少虫机，曳馀萧纬。笛声遥答，伊凉换谱，素娥知未。团圆应有准，待问讯、天香风露里。惹娇女、未是愁时，拜来帘底。
观夜潮
作者：吴锡麒
朝代：清
体裁：七言律诗

高楼极目大江宽，为待潮生夜倚阑。隔岸忽沉灯数点，如山涌到雪千盘。鱼龙捲地秋风壮，星斗摇天海气寒。明月渐低声已歇，一枝塔影卧微澜。
解语花·咏橄榄花
作者：吴锡麒
朝代：清
体裁：词

将烟曳瓣，借焰分花，重叠抽无数。托根兰炷。前身换、朵朵并头娇妩。馀愁怎诉。只半晌、灯唇如语。拚搅残、香腻铜盘，蜡泪如红雨。宿醉凭伊解取。记青青子好，罗袖偷贮。玉浆消去。飐深宵、闪闪热中无主。残煤寸许。料幽谷、无人吟赋。才省知、回味都无，问此心灰否。
解语花·查小山有圻属题其姬人玉窗清影
作者：吴锡麒
朝代：清
体裁：词

移春槛近，索笑檐低，偎著梅花影。彩毫香凝。休猜是、妆阁画眉才竟。吟心暗领。只点屐、声声谁听。凭曳来、山字肩斜，镜里郎偷并。回首明蟾四映。定前身修到，幽魄堪證。夜深人静。分明忆、前度煮茶风景。东风太冷。荡一树、玉烟无定。思酒阑、半臂须添，还剔灯潜等。
解连环
作者：吴锡麒
朝代：清
体裁：词

年年歌吹。叹前番绮阁，谁寻吟味。纵二分、明月能来，奈兰炷销残，已灰心字。想像云衣，尚竹外、袖罗飘翠。只玉梅花下，三九交时，空晕寒思。飞霙悄疑堕地。记才高咏絮，瑶管曾试。甚梦痕、一枕天涯，恼双鬓星星，为伊憔悴。落叶荒山，怕乐府、秋坟催起。惹情丝、是莲是藕，暗牵宿泪。
解连环·孤雁
作者：吴锡麒
朝代：清
体裁：词

断烟零雨。写离情一点，影沈天宇。渐晚来、灯暗长门，和落叶荒凉，悄移柔橹。觅觅寻寻，念昨夜、芦花深处。叹关山路杳，刬地风吹，顿折筝柱。萧条独依远渚。正背压吴霜，欲飞还住。听几番、唤弟呼奴，恼千里相思，梦醒无据。爪印年年，料不是、雪泥留住。到归时、云水苍茫，者情更苦。
读放翁集
作者：吴锡麒
朝代：清

铁马金戈梦不成，熏炉茗碗寄余情。苏黄以外无其匹，梁益之间老此生。击贼未忘垂钓日，临终如唱渡河声。长吟直与精灵接，千亿梅花坐月明。
读放翁集
作者：吴锡麒
朝代：清
体裁：七言律诗

铁马金戈梦不成，熏炉茗碗寄馀情。苏黄以外无其匹，梁益之间老此生。击贼未忘垂钓日，临终如唱渡河声。长吟直与精灵接，千亿梅花坐月明。
调笑令
作者：吴锡麒
朝代：清
体裁：词

秋雨。秋雨。递到芭蕉冷语。五更残月来时。才得天涯梦归。归梦。归梦。一片虫声相送。
贺圣朝·过废园有感
作者：吴锡麒
朝代：清
体裁：词

晚烟绿染冥冥雨。向梨花吹去。东栏人立，一般如雪，往时情绪。寻巢燕到今无主。只呢喃孤语。拚教春去，最愁閒了，游红窗户。
贺新凉·中元节观盂兰盆会作
作者：吴锡麒
朝代：清
体裁：词

茜帽金花帖。掣圆铃、郎当而语，满街明月。大会无遮今夕好，点点明灯欲滴。更唱出、酸文呜咽。故鬼漫惊新鬼大，捲纸灰、和影如蝴蝶。人世梦，共凄绝。西风才过穿针节。记中庭、冰瓜雪藕，夜分曾设。人哭人歌逢此月，忙杀生离死别。渐阵阵、新凉侵骨。燐火一场僧去早，剩波心、獭伞沈荷叶。功德水，似烟灭。
贺新凉·五十生日有感
作者：吴锡麒
朝代：清
体裁：词

五十平头矣。叹无端、鬓毛点雪，飘萧如此。岁岁文章称供奉，那免葫芦样子。但瘦马、东华尘里。剩有头衔冰共冷，笑蚕眠圆峤何时起。人转羡，处清秘。秋风正拟寻归计。早几日、思亲梦远，白云千里。负米尚知腰脚健，只要茅堂预置。料河渚、经营犹易。种就梅花还酿酒，待他年、补作莱衣戏。增马齿，只惭耳。
贺新凉·题家山尊孝廉鼒南楼却扇图即送其之山左
作者：吴锡麒
朝代：清
体裁：词

猜了春灯谜。袖香鞭、东风送去，婿乡千里。那道滑稽成故态，今日居然齐赘。乍一顾、盈盈扇底。多少五铢争撒出，笑相如卖赋钱难比。催彩笔，句重试。关心偏是登科记。甚匆匆、欢筵才罢，别筵还启。可奈杏花能冷落，孤负呢喃燕子。又打棹、藕花风里。且学画眉时样好，料芙蓉镜下终须第。凭看取，东方骑。
贺新郎·孤山观梅
作者：吴锡麒
朝代：清
体裁：词

破雪今年早。忍清寒、棱棱健骨，插来晴昊。日落苍苔浑似水，容我阑干独靠。便影暗、香疏都好。老鹤梦回云乍起，现空亭四面花围绕。花缺处，一峰峭。几生问汝修才到。更修到、者家眷属，故山偕老。明月满空瑶佩舞，赢得先生一笑。喜不奏、茂陵遗稿。数遍西湖三十里，只此花此客千秋少。尊可荐，白蘋芼。
贺新郎·扬子江阻风
作者：吴锡麒
朝代：清
体裁：词

塔上铃何语。飐檐端、声声唱出，公乎无渡。今日孟婆能合皂，截断中流万橹。只一派、浪花掀舞。辛苦江豚招且拜，料我生、鹢退宁关汝。船尾坐，酒堪煮。矫然白鹭翻涛起。看星星、飞来碎沫，满身如雨。莫是三山仙客会，搬演鱼龙旧谱。定笑我、茫茫羁旅。那得使船如使马，算不如、竟打回帆鼓。风且息，劝君住。
贺新郎·题蒲进士忭蒲髯出塞图
作者：吴锡麒
朝代：清
体裁：词

听过关山笛。惹西风、马头捲起，塞阴萧瑟。落日红衫摇策去，飒飒髯如猬磔。搅万帐、旌旗明灭。手把尉迟杯不放，送边声、恰照长城月。腰间吼，一条铁。旗亭数去才无敌。况金门、也曾对策，压伊豪杰。可惜蓬莱风引去，枉却身经鳌阙。且算是、曳裾狂客。贪恋琵琶弹小妓，只天鹅、怕染吟髭雪。要消受，种花乐。
贺新郎·题谭子受吹箫乞食图
作者：吴锡麒
朝代：清
体裁：词

笑破风尘里。怎青衫、者般蓝缕，也呼公子。怒铁一声吹欲裂，险把鱼龙唤起。道今古、那非游戏。酒肉朱门同一例，到墦间、便短英雄气。风飏去，纸钱碎。何妨跌宕吴门市。又何妨、歌姬院内，粉围香倚。拓钵年来吾亦惯，学得阿难生计。只瘦骨、铮铮如此。曲罢苍凉能和汝，尽莲花、唱落秋江水。残杯好，且同醉。
踏莎行·过赵北口
作者：吴锡麒
朝代：清
体裁：词

雾暝埋霜，月寒堕水。荒鸡遍唱行人起。莫将芳草问天涯，春痕才动烟波里。有客勾留，买鱼沽酒，认说西湖桥十二。便教真个是西湖，十年抛作相思地。
辘轳金井·咏走马灯
作者：吴锡麒
朝代：清
体裁：词

涨烟飞焰，送星蹄逐队，奔腾不少。一片迷离，向蝉纱围绕。帘深夜悄。怕壁上、观来应笑。几许英雄，明明灭灭，冬烘头脑。平生壮怀渐老。念五陵游历，空负年少。陈迹团团，叹磨驴潦倒。山香插帽。要鼓打、太平新调。尽洗弓兵，飙轮迅捲，月斜天晓。
辘轳金井·玉勾井
作者：吴锡麒
朝代：清
体裁：词

草荒阴甃，閟仙关、可有露桃开未。一度春风，换一番尘世。明蟾万里。几曾照、玉勾天地。写影流云，吹华涤梦，悄无波起。霞衣暗飘孔翠。剩窥馀鸟篆，红沁苔字。素绠浮沈，引千年愁思。团圆镜里。转不尽、辘轳寒水。落遍梧桐，瑶扃静掩，抱珠龙睡。
辘轳金井·题厉樵山联芳秋林读书图
作者：吴锡麒
朝代：清
体裁：词

好秋难得，送清清、最是一灯明处。酸入西风，称书生情绪。伊吾夜午。似忘了、老蟾来去。叶乱如呼，虫繁似答，开门看雨。童时为愁记苦。怕油釭欲杀，挑罢还觑。翠幕深笼，羡者时庭宇。膏腴探取。定俊味、雪鲈输与。古渡荒寒，空心剩在，怜余病树。
过理安寺观法乳泉
作者：吴锡麒
朝代：清
体裁：古风

岚气引西回，溪流逐南往。亭午空山幽，疏蝉递清响。入寺阴不晴，桫椤十围长。空花杂雨飞，软翠从风荡。作礼绕空幢，听法造方丈。默摄山君驯，阿师信龙象。神通见彼法，涧照贵吾党。欲论逝者因，相期在川上。
过秦楼
作者：吴锡麒
朝代：清
体裁：词

花市分娇，马塍移艳，冉冉莫嫌开晚。催残小梦，唤破馀寒，卖向玉人楼畔。刚是晓雨收时，芳信年年，夹衣新换。待鬟丝拢罢，甜香一扑，蝶魂应恋。消受得、俊侣閒吟，嘘烟吹露，笔底几番描染。樱桃厨近，柳絮帘清，合配嫩茶轻点。写尽江南好春，相对徘徊，休教缄怨。付紫云唱罢，依约脸霞如见。
过秦楼·怀柔道中
作者：吴锡麒
朝代：清
体裁：词

扑面风尖，压装云重，一骑鞭丝孤袅。笳悲塞苦，笛怨边寒，白尽满天沙草。为问废垒前朝，苍莽空山，有谁凭吊。羡太平图画，横骑牛背，牧儿閒好。休更数、敕勒歌豪，尉迟杯满，无限古人怀抱。荆卿画地，邹子谈天，都系者边斜照。谁道今日可怜，城角黄昏，暝鸦吹到。且寻余宿处，前路犬声如豹。
过秦楼·题嵇甡园红楼遥指图
作者：吴锡麒
朝代：清
体裁：词

隔断垂杨，收回斜照，似有玉钩声弄。前厢翠掩，别幕云低，紧护鸭炉香重。犹记系马来寻，留住春衫，落花风拥。叹春光几度，雕阑画槛，乌衣如梦。休问是、叶叶根根，渡头人去，拥楫更谁吟共。临窗瞥见，点屐还听，记接那边晴蝀。莫问天涯水涯，好趁鞭丝，且飞烟鞚。谢芳草多情，一道裙腰相送。
过莲社庵
作者：吴锡麒
朝代：清
体裁：五言律诗

径尽茭芦外，人来田水间。百年看老树，一角对遥山。贝叶僧翻熟，莲台佛坐閒。谈禅有深味，文字亦相关。
迎春乐
作者：吴锡麒
朝代：清
体裁：词

冶云不断屏山底。剩好梦、谁人记。钏圆如月笼酥臂。须识得、蟾蜍意。渐百尺、垂杨踠地。问几日、愁春醒未。扇上花吹欲满，独自阑干倚。
还经烟霞岭寻石屋洞
作者：吴锡麒
朝代：清
体裁：古风

归步候日昃，凉涂快衣单。遂循峰九折，旋度磴几盘。风行群筱碧，烟袅纤萝寒。㟏岈隐洞门，眴转窥井干。行行穿云入，软踏如波澜。冥示诸佛变，虚拓大厦宽。状诡绝穿凿，势动连蟠蜿。凝膏霏玉乳，叩诀迷金丹。尘埃亮难蜕，林溆良可欢。摩霄仰黄鹄，安能借羽翰。
迷神引·江上闻歌
作者：吴锡麒
朝代：清
体裁：词

谱出琵琶弦上语。只怨大江东去。烟波万顷，流尽相思苦。月初生，潮初定，人何处。一半心儿上，虫曳杼。一半梦儿中，雁摇橹。似恨还愁，历历平生诉。惹叶飘萧，花悽楚。雨斜风急，直寻到、秋来路。又被秋遮，山程远，水程阻。来也听声声，公莫舞。去也听声声，公无渡。
送入我门来·戊申除夕
作者：吴锡麒
朝代：清
体裁：词

热闹椒盘，轰腾羯鼓，青毡坐得人孤。短蜡多情，也替泪模糊。三杯婪尾浇无益，早郁垒胸中成画图。数人间苦乐，危台避债，深院呼卢。况有天涯二老，兼之稚男碎女，几度思吾。一段乡愁，难入彩笺书。爆竹谁家争饯腊，蓦闪闪来烧心血枯。更松明火旺，熬银煎雪，吹上头颅。
送客渡江
作者：吴锡麒
朝代：清
体裁：古风

西风吹柳尽，无处挽长条。且醉故人酒，送君乘暮潮。言经梅福里，相访稽山樵。隔江明月照，余梦亦迢迢。
送砚雨丈还京
作者：吴锡麒
朝代：清
体裁：五言律诗

柳絮满烟汀，萋萋草又青。去知君莫挽，愁觉我难醒。春水流乡梦，天风动客星。江南到江北，吴语正须听。
逍遥乐·鹅
作者：吴锡麒
朝代：清
体裁：词

遥趁柳花波软。蜕出新黄，惟有酒人堪伴。浴浦缡褷，舞日翩跹，独倚栏干频玩。一痕云浣。怕丹青、欠写茴香，易迷溪绢。合让与山阴，妙墨先换。争得么荷新展。镜中偷来侧眼。前村渐斜照，芳草外、更相见。清馋笑太守，红掌两双空羡。还愁雪翎摧易，凉生秋扇。
酹江月
作者：吴锡麒
朝代：清
体裁：词

秋无边际，看阴阴一片，初凝凉魄。借取半帆风力稳，争向玉壶摇曳。舞鹤邀凉，眠鸥选梦，此度尘凡隔。橹音何处，远滩渔火明灭。许我载酒来游，醉馀长啸，千顷江波裂。采药人骑龙背去，几叶云迷瑶宅。泉古鸣弦，山空响玉，弹破桐枝碧。蓬瀛不远，梦魂还恋幽夕。
醉太平
作者：吴锡麒
朝代：清
体裁：词

桃花水生。梨花酒清。那能深似离情。蓦兜来五更。长亭短亭。烟汀雨汀。杨枝才过清明。忍攀伊送行。
醉太平·题曲素存江小照
作者：吴锡麒
朝代：清
体裁：词

岚移若烟。泉吟亦弦。我来读画其间。望高云在天。归耕没田。买山少钱。扬州一鹤翩翩。似阿侬可怜。
醉太平·题画
作者：吴锡麒
朝代：清
体裁：词

杨丝柳丝。桃花间之。蒌芽新长荻苗齐。是河豚上时。茅檐竹篱。谁家酒旗。有人醉去欠题诗。补中仙小词。
醉花阴
作者：吴锡麒
朝代：清
体裁：词

收了纸鸢风色定。只有愁难醒。昨日又清明，软曳新烟，画透春波冷。去去柳绵争糁径。天气晴还暝。最艳是斜阳，一抹胭脂，红到桃花影。
醉落魄
作者：吴锡麒
朝代：清
体裁：词

愁心吹碎。相思只在屏山背。银河咫尺迷环佩。淡雨微云，做尽凉花态。扇上青鸾尘箧待。流萤乾死粘裙带。秋情容易垂杨改。一镜青霜，各把蛾眉赛。
金缕曲
作者：吴锡麒
朝代：清
体裁：词

捲起杨花雪。尽东风、摇晴送暝，去寻春色。一样游红窗户在，难得斜阳未歇。好重认、巢泥踪迹。燕子隔帘歌可赌，怕新愁、咽了呢喃舌。逢上巳，事谁说。党魁名字争厨及。只流传、豪华天性，黄金轻掷。今日名园乔木长，依旧故家标格。待推上、黄昏明月。吟遍玉梅三百树，荡馀春、唤得云魂热。流水外，一声笛。
金缕曲
作者：吴锡麒
朝代：清
体裁：词

来往成幽契。写萧閒、吟声屋内，屐声林里。两度紫云烦剖赠，稳称书生活计。把墨浪、千层吹起。气合空山风雨急，感精灵、片石盟生死。滴难尽，蟾蜍泪。忆君芸馆翱翔地。数三千、翰林风月，露华凉洗。十载归耕瑶草长，赢得良田如此。叹我亦、风尘老矣。鸲鹆依稀偷冷眼，笑书堆、难觅青灯味。饥驱去，又千里。
金缕曲
作者：吴锡麒
朝代：清
体裁：词

草满黄垆矣。叹几年、萧萧槭槭，树犹如此。寒透鸦心飞不去，冻冱一池墨水。谁解把、梨云唤起。五度春风难得见，算先生、白凤归来耳。乌帽影，暮烟里。探梅重说皋亭事。也只是、迷迷一片，月明人醉。今日替君重著笔，捲得珠残玉碎。早莫辨、野桥山寺。蟹爪数行埋未尽，剩诗人、驴背经营意。持示我，洒清泪。
金缕曲 其一 题杨米人通守瑛昶观津祈雨图
作者：吴锡麒
朝代：清
体裁：词

叠几纷无数。俨通天、一台高筑，上迷烟雾。玄武苍凉旗十丈，遮得扶桑欲暮。待海上、招龙而语。沸耳潮音惊梦醒，探神珠、齐向喉中吐。回翠色，满禾黍。由来感应诚堪据。刺先生、请天三日，报之甘澍。看到丹青先快意，猎猎风头起处。便草木、也知飞舞。尚有轻雷花外碾，赛丰年、预打迎神鼓。真一卷，活民谱。
金缕曲 其二 题杨米人通守瑛昶观津祈雨图
作者：吴锡麒
朝代：清
体裁：词

高揭勤王帜。早当筵、屏除声伎，激昂而起。万里风尘筹笔驿，佐者吾家义士。同阅尽、艰难时事。白雁横空烽火急，要先商、庚癸军中谜。祈嘉纳，羽书递。千秋不朽惟忠义。到今日、兰亭摹本，也含精气。想见新田终老日，犹记咸淳甲子。只可惜、黄冠人死。携向青枫根下读，惹西台、如意齐敲碎。分明是，几行泪。
金缕曲·同沈梅村夜饮感怀胡竹城应煌
作者：吴锡麒
朝代：清
体裁：词

十斛梨花冻。道今朝、烧灯捉醉，饮真须痛。独出蒙轮当一队，不怕邹和鲁閧。忽听到、柝声凄动。落叶满窗斜月黑，有故人、吹入天涯梦。浮大白，旧曾共。几年惨抱西州痛。尚孤负、杜鹃寒食，纸钱相送。数到习家池上客，中寿尔偏木拱。莫化了、陶家新瓮。酒醒两人同不寐，恨白杨、窗外谁家种。风飒飒，答愁讽。
金缕曲·家迂客属题乩仙姑射主人墨书词卷
作者：吴锡麒
朝代：清
体裁：词

吹落琼楼语。问行行、搓冰捻雪，可禁寒否。如此清姿才绰约，第一墉城合数。早折尽、人间钗股。不是神君能画法，只毫端、活□金盘露。掀墨浪，看飞舞。万花捲起香阴护。但听得、摇环曳佩，欲寻无处。为道蓬山仙侣熟，最好倡予和汝。且商略、者番琴趣。写到白蘋红蓼意，趱秋声、正入江南谱。风飒飒，倏然住。
金缕曲·方正学先生画松今在胡雪蕉水部永焕处
作者：吴锡麒
朝代：清
体裁：词

一抹寒烟绕。想摇毫、写成直干，上干云表。其下棱棱巉石倚，莫道青苔点少。要瘦骨、同撑孤峭。此笔轮囷千古卓，肯麻衣、来草新君诏。听谡谡，怒涛啸。张来素壁风生悄。浑不许、湘帘捲处，燕儿飞到。回首金川门外路，愁杀苍龙梦杳。剩几树、之而鳞爪。一片臣心图画里，恋半边、月子阴阴照。留正气，永宜宝。
金缕曲·虎邱
作者：吴锡麒
朝代：清
体裁：词

虎气潜珠阜。剩千年、槎枒石骨，踞风而吼。其下纵横森积铁，一剑蛟龙欲斗。待说与、兴亡时候。毕竟青山谁是主，只宫花、苑鹿分先后。歌白纻，试回首。至今唤作繁华薮。有几处、红船弄水，黛蛾传酒。三尺斜碑残照落，摇到真娘墓口。看芳草、罗裙依旧。风雨黄昏山鬼泣，苦秋声、先撼梧桐瘦。西子恨，更添否。
金缕曲·题李梦集明府海上钓鳌图
作者：吴锡麒
朝代：清
体裁：词

蹴得红萍碎。蓦麟洲、怒涛滚滚，驾山来矣。风雨苍茫争顷刻，问有何人鞚制。再不料、一竿能系。收拾海天如镜净，算牵丝、小试先生技。驱鳄手，只如是。当时记个青莲李。仗天风、送来背上，弄云而戏。星斗如钱随手摘，归向长安买醉。到今日、让君能替。一样文章仙格在，莫愁伊、误了蓬山鲙。看波浪，等閒耳。
金缕曲·题沈梅村洗砚图
作者：吴锡麒
朝代：清
体裁：词

一片无情石。惯磨人、肠枯骨削，直教头白。笑破双双鸲鹆眼，终日云烟狼籍。我欲就、种花人说。笔底烟云驱策惯，洗疮痍、又要波千尺。凭此砚，洒膏泽。功名试数甘棠迹。已不负、龙泓老友，卅年相识。稚女娇儿拈笔弄，也学阿爷此癖。且莫问、何时抛得。纵待他年婚嫁了，更买田、须画林泉策。千古事，寸心积。
金缕曲·题淩芝泉荆襄感旧图
作者：吴锡麒
朝代：清
体裁：词

万帐沈兵气。听吹来、莺啼燕咤，夜寒如水。为道青蛾情尤苦，阅过华严劫里。怕重堕、者般身世。赖有书生毛锥健，护名花、才得罡风避。论此段，信知己。天涯谁是罗敷婿。甚阑干、银河近处，密云先蔽。凭著鸩媒催归急，只说儿家故里。惹断梦、凄迷无际。明月二分今宵照，唱秋坟、容易酸文递。灯闪闪，落凉穗。
金缕曲·题蒋心馀先生《临川梦》院本
作者：吴锡麒
朝代：清
体裁：词

万事飘如絮。蓦吹来、先生笔底，梦都堪据。不怕残钟轻打破，机上穿成缕缕。莫认作、荒唐云雨。一段因缘文字起，续离骚、半部精魂语。真共幻，论千古。宛然玉茗花前句。试唤起、临川点拍，也应心许。三十种眠全解脱，才识菩提觉路。引蝴蝶、翩翩而舞。世上尽饶鼾睡汉，问何人、许入梨园谱。才读罢，夜三鼓。
金缕曲·题赵衡士悼俪篇
作者：吴锡麒
朝代：清
体裁：词

密语抛红豆。记幽窗、盈盈笑语，小时携手。可奈占星逢张角，好事几番拖逗。早断峡、行云归后。梦到圆成还又阻，守东风、耐得桃花瘦。胶堪续，庆佳耦。山盟海誓期长久。伴年年、荔支香里，画帘清昼。不料琴堂声才奏，已近折弦时候。道鱼目、鳏鳏依旧。辛苦牵萝曾补屋，剩竹边、似倚天寒袖。营斋奠，可知否。
金缕曲·高忠宪公画像
作者：吴锡麒
朝代：清
体裁：词

暗揾孤臣泪。著青衫、飘萧一叶，揭阳归未。偌大乾坤须担负，全仗此心不死。在忠孝、两端而已。君子原无朋党论，汩清流、都是宵人起。真脉绝，国亡矣。一生学问求其是。想往日、夕阳亭下，那贪生计。狐鼠纵横吾不辱，此志先盟白水。剩千古、虹蟠波际。遗疏何堪灯下读，哭灵均、当作招魂纸。瞻面目，有生气。
金菊对芙蓉·瓦喷壶
作者：吴锡麒
朝代：清
体裁：词

蜂孔交攒，莲房倒挂，玲珑制出新陶。正斜阳欲下，自课僮掺。满贮井华凉渌浸，就花边、来泻天瓢。青红无数，津茎润叶，一例匀浇。替伊抱瓮劳劳。早篱根墙脚，生意添饶。讶买春前约，茅屋重招。糟床梦，听邻家、压迸小槽。滴滴珠跳。山家清供，瓶笙沸处，同慰幽寥。
金蕉叶·沧州道中同年周芗谷州牧世棨饷沧酒
作者：吴锡麒
朝代：清
体裁：词

芦台去路东风紧。吹帆外、斜阳将隐。故务千年，落花飞处垆难认。魆地晚寒恁忍。双瓶忽送糟邱信。待红坼、冻泥新印。最宜名说东阳，瘦得诗腰俊。好配荻苗芦笋。
钓台谒严子陵祠
作者：吴锡麒
朝代：清
体裁：五言排律

肥遁先生志，祠堂重此州。一星终古客，落日大江流。帝业推铜马，闲身羡野鸥。谁传男子在，徒枉故人求。币乃同汤聘，竿终笑吕投。功名轻骥足，风雨老羊裘。痴甚贻书霸，狂哉洗耳由。耦耕仙侣共，立传逸民收。我亦闻风起，因来系榜游。苍苍迷万壑，咄咄感千秋。大树凋名将，云台失列侯。谶谁陈赤伏，亭已圮芜蒌。白发看遗像，青山有故丘。几家绵子姓，七里聚渔讴。顽懦犹能激，孤高不可俦。惟应竹如意，遗响答峰头。
钓台谒严子陵祠
作者：吴锡麒
朝代：清

肥遁先生志，祠堂重此州。一星终古客，落日大江流。帝业推铜马，闲身羡野鸥。谁传男子在，徒枉故人求。币乃同汤聘，竿终笑吕投。功名轻骥足，风雨老羊裘。痴甚贻书霸，狂哉洗耳由。耦耕仙侣共，立传逸民牧。我亦闻风起，因来系榜游。苍苍迷万壑，咄咄感千秋。大树凋名将，云台失列侯。谶谁陈赤伏，亭已圮芜蒌。白发看遗像，青山有故丘。几家绵子姓，七里聚渔讴。顽懦犹能激，孤高不可俦。惟应竹如意，遗响答峰头。
锁窗寒·秋烟
作者：吴锡麒
朝代：清
体裁：词

变不成云，吹能作雨，悄和凉聚。丹黄未染，预画数峰疏处。蓦西风、前溪送来，似拦水口浑无路。只雁声遥递，江湖一白，暗闻柔橹。延伫。谁寻语。又潦尽潭清，荻边凝冱。斜阳淡了，望到归帆还误。莫飘空、都化水飞，渐连橘柚寒又暮。道沙汀、移过多时，蟹火星星露。
锁窗寒·绿阴
作者：吴锡麒
朝代：清
体裁：词

浅压山腰，深笼巷尾，碧阴千树。濛濛密密，香剩几花明处。映苍苔、馀寒未休，隔帘又酿江南雨。甚满身冷翠，低鬟微亸，摘梅簪去。延伫。听蝉语。纵未到斜阳，已成悽楚。残红换了，早是薰风庭宇。认江边、烟耶水耶，误人望眼云又暮。问遮将、一径春归，恁禁秋来路。
锯解令
作者：吴锡麒
朝代：清
体裁：词

记曾相别正花时，又到了、落花满地。拚教心事付东风，怕柳眼、替人欲泪。连环密誓。难认如蚕遍纸。屏山咫尺万重遮，倒不似、昨宵梦里。
长亭怨慢·寒鸦
作者：吴锡麒
朝代：清
体裁：词

问何事、鸦儿鸦女。扑雪偎烟，冷喧高树。踏遍枯枝，半林残叶坠如雨。翠鬟匀染，看阵阵、和云去。日影满昭阳，怎不怕、玉颜相妒。旋住。绕丛祠轧轧，乱著墨痕无数。荒陂野水，只寒月、照伊栖处。记破晓、几点苍茫，倩谁写、苍山行旅。偏醒枕愁听，啼彻纹窗难曙。
长亭怨慢·将还京师赋此为西湖别
作者：吴锡麒
朝代：清
体裁：词

渐摇落、纷纷寒柳。者样青衫，怎禁秋瘦。撇却閒鸥，水仙祠畔屡冂首。恼人情味，浑欲似、荷心酒。算几度斜阳，何苦把、苍山孤负。知否。只一片归心，已向别时先逗。停云懒惯，甚仙枕、梦粱能久。怕重来、双鬓羞窥，定输与、春波依旧。仗老鹤多情，还为梅花厮守。
长相思
作者：吴锡麒
朝代：清
体裁：词

云一枝。雪一枝。忆杀东阑寒食时。月来人不知。醒也迷。梦也迷。酒晕才消花又飞。画成春满衣。
长相思
作者：吴锡麒
朝代：清
体裁：词

选石眠红，洗尊醉碧，当年幽馆曾来。樱桃旧梦，几度光阴，费伊春燕寻猜。步屧徘徊。讶诗人踪迹，一样青苔。除却舞衫裁。后堂听、丝竹还催。只烧烛清欢，试香良会，更谁冶笑能陪。斜阳先一霎，赌旗亭、歇了深杯。叶落花摧。重唱到、人间可哀。拍阑干、依稀凭袖香回。
长相思·以书寄西泠诸友即题其后
作者：吴锡麒
朝代：清
体裁：词

说相思，问相思，枫落吴江雁去迟。天寒二九时。怨谁知，梦谁知。可有梅花寄一枝。雪来翠羽飞。
阳台路·闻曹忍庵自�在扬州以千金买歌儿载归新安词以讯之
作者：吴锡麒
朝代：清
体裁：词

橹声软。荡冷红一片，诗情吹满。更柔清、暗腻铜沟，怕逐绿波齐远。料理笙歌，唱彻夜蟾，二分清怨。冒珠换。费佛奴、纤红亲押香券。忆我竹西前事，只梦影、空留画扇。晚云销黯，想草没、冶春閒馆。和歌吹、送君归去，十里梅花催遍。任教听水听风，暮帆移缓。
雨中花
作者：吴锡麒
朝代：清
体裁：词

已绣得、鞓红满地。更懒去、问桃寻李。搅不成春，飞都如梦，只称杨花意。恨逐雨丝风片里。剩一段、别离滋味。坐树莺啼，当帘燕语，未稳单衾睡。
雨中花·澄怀园雨中观荷
作者：吴锡麒
朝代：清
体裁：词

一霎闹红喧不了。早身被、冷香围绕。几日承薰，今番赐沐，宠遇花应少。移动佩环声悄悄。渐万柄、飐风尤好。泼水凉生，浮烟碧极，已有斜阳照。
雨霁
作者：吴锡麒
朝代：清
体裁：五言绝句

一树晚烟霁，满阶生绿苔。流莺斜日外，能为落花来。
雪中吴山晚望
作者：吴锡麒
朝代：清
体裁：五言律诗

莽莽排群岫，迷迷涨夕天。白生千树月，寒失万家烟。禽鸟各归去，江湖殊渺然。只疑仙阙近，羽袂振翩翩。
雪狮儿
作者：吴锡麒
朝代：清
体裁：词

女奴痴小，看蜂蹴果，东风时候。相对瑶姬，眼底金波微溜。红�缀否。悄避入、画裙前后。生怕是、辛苦三眠，蚕帘厮守。但要狮毛长就。傍临安朱户，那愁消瘦。醉醒瞢腾，约略香生纤口。花阴坐久。怕损了、沿阶苔绣。娱永昼。结伴邻家閒走。
雪狮儿
作者：吴锡麒
朝代：清
体裁：词

蛩蛩毡冷，幢幢灯暗，鳏鳏目倦。一枕西风，难得更筹移短。孤吟未断。早泪织、鲛珠成串。凉花暝，半蟾窥处，影沈罗扇。惆怅彩云易散。便珊珊来也，梦情都幻。木叶天寒，只恋楚骚前怨。愁凝草满。怕秋碧、树根先换。抽玉管。空忆镜鸳相伴。
雪狮儿·前题
作者：吴锡麒
朝代：清
体裁：词

一肩香软，移来画里，无多家具。小样麒麟，对客几番称汝。妆台惯住。莫便把、燕支匀注。还留待、滴粉如霜，写他眉妩。除却宣和旧谱。笑外间依样，几人堪数。两点危星，空照安身高树。清琴罢鼓。问卷轴、倩谁牢护。听儿女。布被蒙头学取。
雪狮儿·前题
作者：吴锡麒
朝代：清
体裁：词

宛然飞白，荷塘浴后，轻衣雪浣。稳卧斜阳，莫道真如我懒。云乡梦转。叹一枕、游仙都幻。凭风雨、化龙归去，肯随鸡犬。翻笑江心纸剪。甚金山绕去，更增雄健。卜日携来，赢得头衔先换。铜花秘玩。料惯惹、无鱼娇怨。重相见。待报杏林春宴。
雪狮儿·前题
作者：吴锡麒
朝代：清
体裁：词

问西来意，莲花世界，同看经藏。撤讲僧归，细听禅关敲响。伊蒲供养。那用觅、鱼苗分饷。凭饱去、撩天四脚，蒲萄茵上。休弄红丝标杖。便粉鼻呼来，已空情障。圆满三生，旧事庐州谁访。芙蓉锦浪。道只有、好秋堪赏。开菊酿。重对綵糕无恙。
雪霁
作者：吴锡麒
朝代：清
体裁：七言律诗

佳晴物态转冥冥，画里何人屐齿经。老树悄迷群鹤白，破窗寒纳一峰青。行穿竹坞寻梅坞，温罢茶瓶续酒瓶。残滴声声敲玉碎，负暄好傍短檐听。
霓裳中序第一·咏二分明月
作者：吴锡麒
朝代：清
体裁：词

停杯几度，要来把、明蟾细评忖。为甚芜城偏准。道半逐笙歌，半随金粉。迷离目孕。算破瓜、刚是时分。凭剩取、无赖光阴，约略柳梢认。幽恨。繁华一瞬。渐闪过、玉钩低隐。眉痕都蹙凉晕。讶划向谁边，者般凄紧。天心看最近。定玉宇、修成有信。休轻惹，诗人掂簸，灵魄更教损。
霓裳中序第一·题郑书常勋吴山雅集图
作者：吴锡麒
朝代：清
体裁：词

虚空逗石雨。片席莎阴能借与。难得江山胜处。恰日永琼壶，骚人初度。虬枝起舞。待倚栏、同谱凉句。吟声外、白云似水，隔断下方暑。遥觑。西兴前渡。早帆叶、暗催人去。秋风容易迢递，问落了寒潮，几鸥堪数。画图朝又暮。怕认到、须眉已古。待何日、重编感旧，一卷鹤徵补。
霓裳中序第一·题陈秋堂表弟豫钟蕉林学书图
作者：吴锡麒
朝代：清
体裁：词

幽寻试步屧。坠雨飞来响凉叶。酿就苔阴半湿。渐扇影生疏，衣香消歇。愁心万叠。叹绿天、前事难说。谁重把、好秋一片，料理入吟箧。清绝。晚萤明灭。照钗股、依稀如折。相思人又赋别。剩破砚栖烟，孤筇倚月。草荒迷梦蝶。只几度、碧云暮合。潜教换、画稿离披，水墨半栏雪。
霜叶飞·游禅智寺
作者：吴锡麒
朝代：清
体裁：词

断烟偏到繁华境，飞飞凉满莲宇。墓田霜草弄凄清，秋老斜阳路。听几度、零钟断鼓。垂杨凋尽阑干暮。便兜率天高，已一霎、飞花散罢，暗冷尘土。安得唤起诗仙，藤床瓦枕，竹西同谱词句。万梢寒碧碎西风，捲乱残鸦语。道片月、须留小住。凭伊来照荒寒趣。只莫谈、离宫愁，多少荒波，白鸥明处。
霜天晓角
作者：吴锡麒
朝代：清
体裁：词

生小莲娃。是红桥那家。认得鸳鸯两字，牵小梦、堕菱花。花耶。云易遮。雨来风又斜。日暮问郎不见，榴子意、更酸些。
青玉案
作者：吴锡麒
朝代：清
体裁：词

江山画遍馀残墨，定费尽、蟾蜍泪。乙卯几时人许替。斜阳荒冢，断云一片，未共梅花瘗。败蕉响飐禅廊碎。喜来驻、青丝骑。小篆红丝名字记。摩挲遗泽，因缘如梦，證向袈裟地。
题赵彝斋双钩水仙
作者：吴锡麒
朝代：清
体裁：七言律诗

茫茫如梦复如烟，流落遗缣四百年。不尽湘云湘水怨，只凭一叶一花传。王孙何在空愁绝，帝子淩波亦渺然。回首仙人辞汉日，铜盘清泪尚溅溅。
题邝湛若砚铭并洗砚池题字拓本
作者：吴锡麒
朝代：清

君诗乃在潇湘洞庭间，啼残竹魄凋兰颜。乞归一勺楚江水，手洗芙蓉不自闲。此砚从君共往还，此池流水日潺湲。海南遗字老风雨，谁念畸人阅历艰。高莫高于鸦咋山，远莫远于鬼门关。天令绝域显文字，铜柱细剔苔花斑。壶笙芦管尽收拾，记成《赤雅》谁能删。蓝胡二月歌群蛮，亸娘妙舞摇花鬘。鸲之鹆之双活眼，见君手画蛾眉弯。归来抱琴死忠义，片石寂寞留人寰。招君魂兮渺渺，石有泪兮潸潸，云车雾驾安能攀。天风飒飒夜泉起，明福洞边闻佩环。
风光好
作者：吴锡麒
朝代：清
体裁：词

笑灯前。醉灯前。髻卸香云亸一边。泥郎眠。黄昏最苦梨花黑。交寒食。多谢今宵月上弦。有情天。
风蝶令·题指画蝴蝶扇头
作者：吴锡麒
朝代：清
体裁：词

逐絮须黏白，迷香翅拍红。多情脱手总春风。莫笑活伊花底、太怜侬。过眼希夷捉，关心倏忽逢。但听弹指响虚空。早已梦回烟草、绿濛濛。
高山流水
作者：吴锡麒
朝代：清
体裁：词

一天惨碧共烟生。付湘弦、弹出凄清。孤雁带霜回，平沙又落寒声。相思处、只隔云横。依稀有、多少山长水短，梦不分明。算知音剩我，独坐望江城。冥冥。真州旧游在，惭负了、几个鸥盟。愁与诉萧骚，怕愁指外离情。甚天涯、泪雨重零。扁舟去，料得鹃啼鹤唳，已是难听。况爬沙古怨，风雪迫归程。
高阳台
作者：吴锡麒
朝代：清
体裁：词

烟处留寒，波边弄暝，隔湖飞雨俄生。几树萧骚，垂杨忒杀关情。分明笛里閒波折，到天涯、便作离声。渐沈沈，低压篷窗，灯晕难明。旅魂易被相思引，怎空搔两鬓，梦也无成。已厌宵长，无端为续凉更。西风不是愁能酿，只心头、一味秋并。更吟虫，催动晨帆，还助凄清。
高阳台
作者：吴锡麒
朝代：清
体裁：词

絮絮无言，花花似梦，几曾料理归船。未到离愁，送春只自年年。天涯近已伤春甚，怕春归、斜照谁怜。更伤心，雨后亭台，一碧如烟。茫茫细认裙腰路，料乡关咫尺，一样山川。为问东风，可能留向尊边。与春有约春偏去，恼今宵、燕子无眠。听檐声，直到天明，又接啼鹃。
高阳台·七十初度避人江上赋此自慰
作者：吴锡麒
朝代：清
体裁：词

未老荷花，徐凉柳色，最宜江上人家。来往鸥凫，相逢共说年华。自念夫离身世惯，只添教、白发堪嗟。悔萧条，似此浮生，何况天涯。平生自愧觚棱熟，道卅年内翰，尘满乌纱。茅屋今年，枉劳春梦婆誇。指点破帆归幸早，已西风、夕照吹斜。谢留人，白露多情，荡入蒹葭。
高阳台·祀灶日詹石琴肇堂见过出示新词赋此为赠
作者：吴锡麒
朝代：清
体裁：词

裂竹雷晴，敲花鼓冻，天涯又逼残年。茶梦圆成，划灰閒话炉边。几人来跨扬州鹤，叹故巢、多老荒烟。伴萧閒，折嗅黄梅，笑證枯禅。知音数数桐枝托，但细商琴趣，只在无弦。涤雪肠寒，半生苦恋青毡。何时载酒寻鸥去，怕江湖、也易华颠。趁今宵，烛艳饧香，且赌吟笺。
高阳台·秋雨
作者：吴锡麒
朝代：清
体裁：词

荷网粘珠，苔须噀玉，丝丝洒破秋阴。飞上疏花，渐教清泪盈襟。西风不是催愁客，是愁人、听到愁深。又声声，听打芭蕉，搅碎乡心。凄凉谁共挑灯语，叹门堆落叶，床拥孤衾。人远天涯，满城响答寒砧。今宵莫恨妨归梦，掩江关、梦已沈沈。只催租，怕近重阳，损了幽吟。
高阳台·西瓜灯次金棕亭韵
作者：吴锡麒
朝代：清
体裁：词

碧映团圆，冰雕细碎，尽教个里生春。暗射清辉，分明冷月当门。琼壶绀唾都消尽，剩蜡珠、替堕啼痕。定东陵，五色迷离，幻出前身。休誇一片玲珑影，似连环卐字，排就瓜仁。细焰斜通，已非陇上烟云。故侯种处谁重问，只飘零、萤火黄昏。怕繁华，易到瓜期，也替消魂。
高阳台·题萧照中兴瑞应图
作者：吴锡麒
朝代：清
体裁：词

泥马祠空，金牛湖冷，照城光竟如何。润色丹青，残山已是无多。斜阳纵有閒金粉，料难写、汴水荒波。算赢来，一著枯棋，字裹黄罗。思量欲堕龙沙泪，忍双环撇却，半臂抛过。梦里冰天，恁教隔了黄河。荷花桂子都无恙，怕高台、击竹哀歌。剩神灵，枉护冬青，愁满烟萝。
鬲溪梅令·谢陈师竹寔孙赠红梅花
作者：吴锡麒
朝代：清
体裁：词

数椒暖破绛砂匀。寄殷勤。定是销寒图里染来真。陇头无此春。影横斗帐又黄昏。暗香温。梦到罗浮山下记前身。月斜眠酒人。
黄叶
作者：吴锡麒
朝代：清
体裁：五言律诗

古木荒邮外，西风叶叶深。径多樵子踏，秋约酒人寻。远色明诸岭，斜阳淡一林。六朝金粉在，付与乱蛩吟。
黄鹂绕碧树
作者：吴锡麒
朝代：清
体裁：词

难得轻帆卸，平桥古水，又延清瞩。老屋谁家，想柴门关住，白云同宿。夕阳影外，但吹冷、稍稍疏竹。还赖有、几叶红肥，点破一壶幽绿。最羡翁称足谷。计佳篘、瓮头方熟。定今日、更鲜鳞细斫，新笋微漉。可惜芳邻未买，欠约个、鸡豚局。留教画里偿吾，画来重读。
齐天乐
作者：吴锡麒
朝代：清
体裁：词

一株鸭脚横遮处，门外恰临烟水。宿雨辞林，鲜云被石，浓裹半房秋翠。倪黄画意。问写到湖山，寓公能几。且破羁愁，夕阳来共冷红醉。人生都似萍寄。无田归未得，偏羡廉吏。竹外弦诗，花间命侣，占了白鸥身世。讴思未已。剩心上甘棠，待回馀味。那许丹青，置君岩壑里。
齐天乐
作者：吴锡麒
朝代：清
体裁：词

大圆镜里游仙去，年年窟云频换。毛颖功名，中山氏族，莫笑衣冠装点。灯前瞥见。似斜向阑干，悄窥人转。半晌迷离，目成还在玉楼畔。殷勤谁共礼拜，道儿童涂抹，都窃柔翰。老不中书，归无东郭，赖有么蟾能伴。踆踆走惯。定穴鼻先通，一轮香满。药杵重听，送冂凉梦远。
齐天乐·再题红衣钓师图
作者：吴锡麒
朝代：清
体裁：词

绯衣算是人间贵。谁能贵于渔子。风月无边，江山自在，笑尽寻常朱紫。閒情料理。且大酒肥鱼，煮来船尾。身似枫人，一秋常傍夕阳醉。珊瑚竿也惯把，也曾踏金鳌，曾跨红鲤。镜冷芙蓉，船停罨画，不道老之将至。残霞树底。看孤骛飞飞，与盟流水。悔杀芦花，白头烟雨里。
齐天乐·响竹
作者：吴锡麒
朝代：清
体裁：词

驱除一室谈何易，论功此君不少。腻鼎纷投，书帷坌集，正怪营营相恼。先声听到。似碎搅风梢，助成秋早。触热人来，也愁尘状共伊扫。萧萧还更飒飒，谱玲珑散水，都叶凉调。麈尾旋抛，松枝罢捉，难得桃笙眠好。连筒制巧。飏空际丝丝，肯容飞悄。渐黄昏、隔院重闻，几丛和雨闹。
齐天乐·寿蒋东樗八十
作者：吴锡麒
朝代：清
体裁：词

绿杨城郭词仙住，西风洗颜如鍊。杖瘦拖云，鞋宽曳雨，只有老鸥频见。今年更健。早吟过黄花，一篱秋晚。白发尊前，旧情犹自酒痕恋。当时同唱乐府，叹天涯踪迹，空掩团扇。村塾图成，湘江梦在，羡杀先生閒惯。豪吟未倦。要私祝长生，脆调弦管。催起蟾蜍，翠螺还共劝。
齐天乐·将还西湖留别韩江吟社诸君
作者：吴锡麒
朝代：清
体裁：词

遥空雁橹随云远，声声似吟归兴。梦倦旗亭，衫枯木叶，都是西风吹冷。江边照影。带残叶萧疏，写愁鸥镜。此去孤篷，一灯和雨闪凉晕。清盟前度许订。向横桥廿四，栏畔同凭。瘦入花痕，香销酒袂，离绪与波无定。琼箫细听。早唤起相思，者般凄紧。不尽流连，片帆遥弄暝。
齐天乐·浪花
作者：吴锡麒
朝代：清
体裁：词

纷纷浪掷东风里，低篷溅来无数。几朵吹翻，一窝扑碎，打桨声中掀舞。芳心淡贮。爱嬲雪跳珠，万荷深处。晕入烟波，枉教偷眼到鸥鹭。吴淞新剪半幅，认罗裙学绣，凝盼还误。的烁呈圆，玲珑结串，每带回潮凉聚。何曾久驻。只泡影虚空，画禅能悟。水枕频欹，满衣生暗雨。
齐天乐·游岱宿碧霞宫作
作者：吴锡麒
朝代：清
体裁：词

丹梯直上淩阊阖，冥冥欲通天语。白细如萦，青长不了，铁索一条来路。奇松对舞。早透顶寒涛，暗生云雨。稳著芒鞋，采芝常愿伴樵侣。仙灵今夕会好，听瑶环翠玦，飞响何处。壑引虬吟，林招鹤梦，拓出琼壶如许。秦碑汉树。要明月呼来，共论今古。海色晴边，一声鸡报曙。
齐天乐·络纬
作者：吴锡麒
朝代：清
体裁：词

一声响续缫车发，斜阳乍催秋晚。豆架花垂，瓜棚蔓络，风露凭伊吟遍。宵长韵短。料织就情丝，也应凄断。醒枕三更，几痕愁向鬓边换。楼头无限惨切，惹流黄机上，中妇频叹。翠股敲烟，凉须曳雨，忍道深闺都懒。馀音乍转。似说与风诗，绿衣幽怨。谱入哀弦，夜阑灯更剪。
齐天乐·络纬仕女图摹南宋画院本
作者：吴锡麒
朝代：清
体裁：词

梧桐叶落秋何处，萧萧络车催起。小曳风纤，疏铿雨急，禁得虫娘身世。相思未已。正愁绪频牵，者般憔悴。冷逼柴门，一絇灯火夜如水。摹来还说画院，叹光阴几度，金粉残矣。花鸟前缘，山河旧梦，凭著丝丝难系。杨家妹子。定款写豳风，授衣能记。辛苦谁怜，暮寒修竹倚。
齐天乐·菩萨纱
作者：吴锡麒
朝代：清
体裁：词

已拚身世如枯叶，凉蝉蜕馀堪悟。非雾非花，即空即色，只向白毫分取。丝难挂汝。任明月穿来，了无寻处。證到华严，梵天衣共五铢数。方空休更比拟，便鲛绡织就，徒费龙女。卐字玲珑，冰文细碎，吹透曼陀花雨。通明似许。尽坐我思惟，本来无树。坏色因缘，半肩凭付与。
齐天乐·蛙
作者：吴锡麒
朝代：清
体裁：词

缘陂紫遍荷花草，争跳活东无数。絮影烟迷，苔根水长，欲问官私难据。喧呼听汝。乍闯荇翻萍，钓船来路。阁阁连宵，黄梅时节一灯雨。膨亨空负此腹，想池塘斗罢，犹蓄馀怒。两部风行，千村月落，莎际坐传更鼓。催耕又苦。记稻叶凉边，吠声如许。瘦笑诗人，食单曾点否。
齐天乐·蝉
作者：吴锡麒
朝代：清
体裁：词

翠云不锁游仙梦，年年蜕馀催唤。露额垂绥，冰钿刻鬓，爱抱柳枝微颤。丝风送缓。袅一缕残声，又过邻院。不定惊魂，惹教凉韵指间换。深窗愁更落叶，渐吟蛩暗替，身世如幻。碎雨槐边，颓阳竹里，诉尽故宫幽怨。秋阴满苑。便画到铢衣，也增凄惋。似磬飞来，踏莎山寺晚。
齐天乐·蟋蟀
作者：吴锡麒
朝代：清
体裁：词

苍苔难洗年年怨，宵来暗闻秋语。古甃梧桐，女墙薜荔，并作一番悽楚。疏风碎雨。问芳草王孙，总怜迟暮。鬓影催寒，几丝愁到旧机杼。呼灯频向牖外，正香生茉莉，来按吟谱。岭乱荒烟，堂閒夕照，花鸟西湖谁主。栏干罢诉。认菊叶垂边，梦摇凉露。刀尺声迟，夜深人意苦。
齐天乐·送屠笏岩州牧绅还寻甸
作者：吴锡麒
朝代：清
体裁：词

东风又绿今番柳，一枝拚为君折。烛醉前宵，云吟万里，带去长安春色。光阴转瞥。料细雨蛮天，跳歌声歇。草长花飞，冶情都仗旧莺说。奇书续成满箧。早灯窗读罢，肠更萦结。小店听鸡，荒山说虎，定念故人新别。天涯短发。怕冷絮相寻，一簪催雪。梦入苍茫，竹王祠下月。
齐天乐·题倪米楼稻孙载书图
作者：吴锡麒
朝代：清
体裁：词

绿波如画江南好，棹歌千里催发。长物随身，东风著力，滚滚涛头飞雪。呼鸥试说。问可识词人，者般踪迹。细雨桃花，米家船到片帆湿。垂杨还映古堞。叹楞伽旧梦，空掩苔箧。彩笔期君，青毡坐我，同照二分凉月。吟虫渐咽。和夜读声清，一灯明灭。篷滴依稀，梦醒闻坠叶。
齐天乐·题施耦堂侍御学濂豆棚閒话图
作者：吴锡麒
朝代：清
体裁：词

有耕而钓而樵者，先生自居为圃。大扇宽鞋，科头袒臂，招集閒鸥三五。花今树古。总拦入吾庐，一棚风露。豆荚才肥，荐新随意井华煮。其中或吟或谑，或酸然说鬼，飒然谈虎。一半儿歌，三家村语，更杂琵琶盲女。相忘尔汝。任衣络青虫，夜凉如雨。有约休归，待归须夜午。
齐天乐·鹊桥
作者：吴锡麒
朝代：清
体裁：词

扑空又学长虹驾，年年为谁辛苦。碧汉当中，红墙对面，莫怨无梁可渡。云霄万古。正月白波清，羽毛堪数。去去旌幢，一条平软待灵步。比伊精卫差似，只全填恨海，馀负难补。阵拢千盘，影回三匝，生怕秋期还误。休嫌夜雨。且洗了车尘，再商乾语。倦翅归来，秃头重认汝。
岳庙联
作者：吴锡麟
朝代：清
体裁：联

人间铁案无私，请质东南山行者；天半神旗高卓，试看大小眼将军。
挽洪梧联
作者：吴锡麟
朝代：清
体裁：联

十载共皋比，旧梦荒凉梅岭树；诸儿蒙教泽，春风惭愧杏林花。
涿州
作者：吴锡麟
朝代：清

北地多乔野，繁华数此乡。雄心怜督亢，佳气出楼桑。日下黄图盛，云边紫塞长。莫夸黄帝战，逸事任荒唐。
热河杂咏十六首·其一
作者：吴锡麟
朝代：清
体裁：七言绝句

万峰紫翠互盘回，岁岁曾经玉辇来。丽正门开初日照，五云端里现蓬莱。
热河杂咏十六首·其一
作者：吴锡麟
朝代：清
体裁：七言绝句

兴桓左界接崔嵬，想见群山紫逻开。可惜不曾随豹尾，霜风盘马白龙堆。
热河杂咏十六首·其七
作者：吴锡麟
朝代：清
体裁：七言绝句

闻道秋风壮塞垣，衣冠此地曾名藩。照人齐化光明烛，万丈灯轮万树园。
热河杂咏十六首·其三
作者：吴锡麟
朝代：清
体裁：七言绝句

三川汇合足烟波，武列渊源注不讹。留与经幢照奇字，磬棰峰上夕阳多。
热河杂咏十六首·其九
作者：吴锡麟
朝代：清
体裁：七言绝句

月黑腥风一道冲，路旁吹折几枝松。明朝好试飞枪手，一路寒山蹑虎踪。
热河杂咏十六首·其二
作者：吴锡麟
朝代：清
体裁：七言绝句

东齐西晋客程通，关税无征襁负同。嘘暖不烦邹子律，万家烟火画图中。
热河杂咏十六首·其五
作者：吴锡麟
朝代：清
体裁：七言绝句

宫殿千秋俭德传，不施丹雘任天然。尧阶迥在层霄上，画出松云一片圆。
热河杂咏十六首·其八
作者：吴锡麟
朝代：清
体裁：七言绝句

火种刀耕歉岁稀，炊烟一片动斜晖。尊前风味人人说，粳稻登场黄鼠肥。
热河杂咏十六首·其六
作者：吴锡麟
朝代：清
体裁：七言绝句

瑶花天上散纷纶，叶落长松挺瘦身。顽石也成罗汉果，雪山面目本来真。
热河杂咏十六首·其十
作者：吴锡麟
朝代：清
体裁：七言绝句

僧冠著絮白云屯，五指悬槌轮相存。忽耸双尖更奇绝，大峰祖塔小峰孙。
热河杂咏十六首·其十一
作者：吴锡麟
朝代：清
体裁：七言绝句

林间俊鹘怒毛蹲，枯木寒烟画里论。何似白翎弹一曲，琵琶弦上黑河翻。
热河杂咏十六首·其十三
作者：吴锡麟
朝代：清
体裁：七言绝句

皮褥山紬物价谐，兔肩鹿尾市门排。一条软绣差堪拟，深夜笼灯买卖街。
热河杂咏十六首·其十二
作者：吴锡麟
朝代：清
体裁：七言绝句

新春白粲玉浆含，宿酝红泥乍坼昙。鲜鲫无鳞蘑钉地，未须虾菜忆江南。
热河杂咏十六首·其十五
作者：吴锡麟
朝代：清
体裁：七言绝句

冻梨含味妙于回，巴榄良尤号果魁。剥出匀圆榛实好，不愁枵腹厕群材。
热河杂咏十六首·其十四
作者：吴锡麟
朝代：清
体裁：七言绝句

丁丁响未断樵风，木炭烧成脆似铜。恩被儒官皆挟纩，煮茶香里地炉红。
热河杂咏十六首·其四
作者：吴锡麟
朝代：清
体裁：七言绝句

揉鼻无烦雪作团，今年暄暖万民欢。君恩亦与温泉似，流到人间总不寒。
赠王芑孙联
作者：吴锡麟
朝代：清
体裁：联

儒以道得民，此官不贱；学而优则仕，如日之升。
黄山云海歌
作者：吴锡麟
朝代：清

黄山山顶三十六芙蓉，芙蓉削出波溶溶。但见白波渺瀰岩窦起，不闻窾坎镗鞳鸣洪钟。匹练轻舒散复聚，瞬息回头失林坞。渐涌悬崖百丈涛，苍茫一气涵天宇。就中尤爱天都高，忽惊蜃气迷㟹嶆。卷舒叆叇本无迹，嘘吸直欲浮鲸鳌。轩辕容成不可遇，种松老讶龙鳞露。愿跨长空博望槎，高歌南浦云流句。
迁居圩里别社中诸友
作者：吴锡黻
朝代：清

朝登小艇移家去，好友叮咛别故迟。叙旧正当频贳酒，离群不复更题诗。数椽斜倚垂杨树，一径遥环种菜篱。地僻村深无过客，满庭花月影差差。
挽郭嵩焘联
作者：吴锦章
朝代：清
体裁：联

南岳降精英，一代伟人，姓字共传曾左郭；东山黯云树，千秋定论，勋名应比富韩欧。
偶于悼亡集中见“斯人难再得，谁与岁寒同”句，因以补照自题
作者：吴锦诗
朝代：清

操持家务廿年中，半仗贤能内助功。想到斯人难得句，伤哉谁与岁寒同？
悼亡六首
作者：吴锦诗
朝代：清

伤哉一病误庸医，绝鲜灵丹补救之。从此闺闱无益友，不堪卒读悼亡诗。剩粉残脂实惨然，情伤见景泪如泉。那堪后日中秋节，月正圆时人不圆。我本疏狂懒散人，家声未坠仗儿身。廿年辛苦归何处，剩此多多未了因。衔石难教补恨天，伤心薄命有谁怜。向平事业安排了，愿守鳏居学老禅。荏苒光阴已七终，未经一面梦魂中。而今那得鸿都客，引我泉台说苦衷。正逢科举录新生，萱草风寒蓦地惊。分付一声娘去也，九泉望汝掇科名。
悼亡六首·其一
作者：吴锦诗
朝代：清

伤哉一病误庸医，绝鲜灵丹补救之。从此闺闱无益友，不堪卒读悼亡诗。
悼亡六首·其三
作者：吴锦诗
朝代：清

我本疏狂懒散人，家声未坠仗儿身。廿年辛苦归何处，剩此多多未了因。
悼亡六首·其二
作者：吴锦诗
朝代：清

剩粉残脂实惨然，情伤见景泪如泉。那堪后日中秋节，月正圆时人不圆。
悼亡六首·其五
作者：吴锦诗
朝代：清

荏苒光阴已七终，未经一面梦魂中。而今那得鸿都客，引我泉台说苦衷。
悼亡六首·其六
作者：吴锦诗
朝代：清

正逢科举录新生，萱草风寒蓦地惊。分付一声娘去也，九泉望汝掇科名。
悼亡六首·其四
作者：吴锦诗
朝代：清

衔石难教补恨天，伤心薄命有谁怜。向平事业安排了，愿守鳏居学老禅。
九月五日初雪
作者：吴锭
朝代：清

渐觉重阳近，东篱菊绽初。秋风吹落叶，大雪到寒庐。宋玉悲遥夜，袁安怅索居。乾坤银一片，图画恐难如。
宿康子中山亭
作者：吴锭
朝代：清

君住西山更在西，子孙相继老锄犁。云间贳酒方寻阮，柳下安炉独忆嵇。一枕落花春梦蝶，半窗残月晓听鸡。何当偕隐幽岩上，遍蹑真人万丈梯。
山居寄张星乙
作者：吴锭
朝代：清

一亩园中半亩花，萧然物外足生涯。吟成白雪难为曲，游遍青山懒到家。傍舍寒松曾驻鹤，当门疏柳亦藏鸦。故人若肯重相访，缸面新篘酒易赊。
佛堂联
作者：吴镇
朝代：清
体裁：联

佛言三藐三菩提，礼此庄严，即可承三生度脱；人贵一喷一醒豁，除他挂碍，何难证一味圆通。
佛堂联
作者：吴镇
朝代：清
体裁：联

西方贝叶演真经，总不出戒定慧三条法律；南海莲花生妙相，也只消闻思修一味圆通。
佛寺门联
作者：吴镇
朝代：清
体裁：联

禅门无住始为禅，但十方国土庄严，何处非祗园精舍；度世有缘皆可度，果一念人心回向，此间即慧海慈航。
候马亭歌
作者：吴镇
朝代：清

汉武望马如望仙，恨无桂馆通祁连。汗血千载化龙去，至今候马空亭传。空亭一望连沙草，极目长天但飞鸟。君不见子卿憔悴少卿愁，英雄尽向盐车老。
关帝庙联
作者：吴镇
朝代：清
体裁：联

惠陵烟雨，涿郡风雷，在昔埙篪兴一旅；魏国山河，吴宫花草，于今蛮触笑三分。
千手佛殿联
作者：吴镇
朝代：清
体裁：联

一心念佛佛如来，鹤唳猿啼，都演出三生妙谛；千手示人人不悟，龟毛兔角，直指开四大疑团。
华岳
作者：吴镇
朝代：清

二华雄关右，三峰插斗杓。弹冠司寇肃，抵掌巨灵骄。日月相遮隐，风雷自泬寥。金神秋执钺，玉女夜吹箫。帝座钓梯接，天门箭括遥。船开花十丈，雪挂瀑千条。客偶谈禽向，予因访偓乔。苍龙森欲动，白鹤似曾邀。仙酝留人醉，云衣作蝶飘。携诗惭谢朓，作雾哂张超。山鬼投秦璧，村巫忆汉燎。宁知王景略，弦诵杂渔樵。
太玄洞怀古赠张孝廉南峰
作者：吴镇
朝代：清
体裁：古风

阿�乱天纪，四海生痏疮。太原真龙飞，凋瘵回春阳。飘飘孙徵君，肥遁际隋唐。妙术起白骨，还丹日月长。兹山实薖轴，警跸过其旁。六龙旧辙迹，草木增辉光。迢迢太玄洞，灵怪閟奇方。五月悬火铃，凉风不可当。张君此读书，负笈仍裹粮。邀我五台上，酌以流霞觞。君才如古人，巢居成文章。携手醉翁石，天风动衣裳。山钟忽告夕，归骑下岩廊。回首望烟谷，松萝更苍苍。
常山大王庙联
作者：吴镇
朝代：清
体裁：联

义胆大于身，陷阵推锋，在昔号常山虎将；忠魂符厥号，兴云降雨，至今冠洮水龙神。
张飞庙联
作者：吴镇
朝代：清
体裁：联

雄猛让一人，武善提戈文握管；精英传万世，唐曾显姓宋留名。
文王庙联
作者：吴镇
朝代：清
体裁：联

蒙难观爻，石径蒺藜皆卦象；拘幽作操，云田柞棫亦琴材。
昭陵怀古
作者：吴镇
朝代：清

大风起九峻，惨澹昭陵日。黄土閟元宫，内有龙凤质。伊昔隋氏乱，文皇乘时出。挥剑扫浮云，有如鹰隼疾。论功褒鄂小，造意刘裴失。惜哉更衣孽，仙李几不实。么么崔乾祐，敢当黄衣叱。阴兵鞭石马，汗血书流溢。茫茫升遐地，俯仰意萧瑟。何世无英卫，白头卧蓬筚。
昭陵怀古
作者：吴镇
朝代：清
体裁：古风

大风起九峻，惨澹昭陵日。黄土閟元宫，内有龙凤质。伊昔隋氏乱，文皇乘时出。挥剑扫浮云，有如鹰隼疾。论功褒鄂小，造意刘裴失。惜哉更衣孽，仙李几不实。么么崔乾祐，敢当黄衣叱。阴兵鞭石马，汗血书流溢。茫茫升遐地，俯仰意萧瑟。何世无英卫，白头卧蓬荜。
樊氏祠堂联
作者：吴镇
朝代：清
体裁：联

薄稼圃而不为，宜善会先贤之意；敬鬼神而仍远，当恪尊乃祖所闻。
火祖庙联
作者：吴镇
朝代：清
体裁：联

钻燧木先春，食德饮和，且自披星朝赤帝；观灯天不夜，衢歌巷舞，何妨捧日待黄人。
痘神庙联
作者：吴镇
朝代：清
体裁：联

宝痘匀圆，喜个个金丹换骨；天花消散，愿家家玉树成林。
织神庙联
作者：吴镇
朝代：清
体裁：联

改草衣卉服之观，人间温暖；极错采镂金之妙，天下文明。
范烈女歌
作者：吴镇
朝代：清

范烈女，生何许？乃在嵯峨之南，泾川之浒。天不可移父难忤，曲池水清儿心苦。白莲夜深作人语，下有鸳鸯啸匹侣，吁嗟女兮哀千古。
葛衣公祠
作者：吴镇
朝代：清

江南杜宇影飘瞥，万里滇蜀啼不绝。群鸟相从羽毛折，夜夜三更口流血。葛衣老子尔何人，十年饱啖松山雪。问之不答姓与名，仰天长啸中如结。乞食来往金城市，补锅锯筒手皴裂。相逢河西鲁朱家，杵臼订交讵亲切。堂上击筑堂下吟，矐目佣人泣幽咽。遗骨不归中原土，西南风至烟灰灭。允吾古祠荐松肪，铁面梗裔陪俎列。吊客莫叹葛衣单，海枯石烂臣心热。
西岩寺联
作者：吴镇
朝代：清
体裁：联

色相出真空，眼界光明，震旦云霞围舍利；声闻归妙有，耳根清净，乾陀钟鼓应迦陵。
财神庙联
作者：吴镇
朝代：清
体裁：联

蕴玉藏珠，善贾固皆蒙乐利；心耕笔织，寒儒亦可荐馨香。
钟离祖师殿联
作者：吴镇
朝代：清
体裁：联

一朝弃甲成仙，不用偏裨传两晋；万劫衔杯乐圣，聊将散汉著三唐。
集句联
作者：吴镇
朝代：清
体裁：联

翠竹黄花皆佛性；清池皓月照禅心。
鞠歌行
作者：吴镇
朝代：清

倚剑望八荒，不知何故忽悲伤。黄云万里无断续，中有古时争战场。英雄一去不复返，摧颓白骨归山冈。而我徒为生六翮，憔悴不复能飞扬。君不见流光迅速如惊电，壮士一夕毛发变。虫蛇不在井，豺虎不在堂。枳棘不在路，祟厉不在场。胡为劳我躯，年年去故乡。故乡此日好风色，雏鸡咿咿桑榆侧。欲凭远梦赴乡关，坐叹行吟眠不得。君不见狐死必首丘，依依桑梓令人愁。试看凌烟古图画，谁哉荡子曾封侯。
鞠歌行·其一
作者：吴镇
朝代：清

倚剑望八荒，不知何故忽悲伤。黄云万里无断续，中有古时争战场。英雄一去不复返，摧颓白骨归山冈。而我徒为生六翮，憔悴不复能飞扬。君不见流光迅速如惊电，壮士一夕毛发变。
鞠歌行·其二
作者：吴镇
朝代：清

虫蛇不在井，豺虎不在堂。枳棘不在路，祟厉不在场。胡为劳我躯，年年去故乡。故乡此日好风色，雏鸡咿咿桑榆侧。欲凭远梦赴乡关，坐叹行吟眠不得。君不见狐死必首丘，依依桑梓令人愁。试看凌烟古图画，谁哉荡子曾封侯。
题哥舒翰纪功碑
作者：吴镇
朝代：清

李唐重防秋，哥舒节陇右。浩气扶西倾，英名壮北斗。带刀夜夜行，牧马潜遁走。至今西陲人，歌咏偏童叟。渔阳烽火来，关门竟不守。惜哉百战雄，奸相坐掣肘。平生视禄山，不值一鸡狗。伏地呼圣人，兹颜一何厚。毋乃贼妄传，借以威其丑。不然效李陵，屈身为图后。英雄值老悖，天道遘阳九。终焉死偃师，曾作司空否。轰轰大道碑，湛湛边城酒。长剑倚崆峒，永与乾坤久。
颜氏祠堂联
作者：吴镇
朝代：清
体裁：联

馨香分郭外之田，夕膳晨馐，讵敢作拾尘野祭；展拜守家中之训，左昭右穆，何须翻争坐名书。
魁星阁联
作者：吴镇
朝代：清
体裁：联

笔足代耕，不厌兼金归掌握；文能行远，何妨只履上云霄。
黄金台
作者：吴镇
朝代：清
体裁：古风

惊风走急沙，孤台郁突兀。中有千古意，立马不能发。燕昭昔下士，黄金堆日月。始隗卒收功，大道留残碣。夕阳过客尽，崦嵫浮云没。把酒酹望诸，悲歌动林樾。茫茫红尘内，惊蹇竞超忽。生骏尚难求，何由别朽骨。
噶玛兰中秋见月呈杨太守
作者：吴镕
朝代：清

喜闻新土乐尧天，尽仰光明月影圆。甘露披皋徵硕德，仁风遍野庆丰年。云开万里茅檐睹，霾尽千山海国妍。一片流辉秋皎皎，扬清度量信无边。共说青天雾气开，欢迎天上福星来。十分清影横霄汉，万姓歌声净土埃。珠贯呈辉同朗彻，桂香垂象仰栽培。大开海外文昌运，月朗风清咏几回。
噶玛兰中秋见月呈杨太守·其一
作者：吴镕
朝代：清

喜闻新土乐尧天，尽仰光明月影圆。甘露披皋徵硕德，仁风遍野庆丰年。云开万里茅檐睹，霾尽千山海国妍。一片流辉秋皎皎，扬清度量信无边。
噶玛兰中秋见月呈杨太守·其二
作者：吴镕
朝代：清

共说青天雾气开，欢迎天上福星来。十分清影横霄汉，万姓歌声净土埃。珠贯呈辉同朗彻，桂香垂象仰栽培。大开海外文昌运，月朗风清咏几回。
杨双梧太守相度筑兰城贺之
作者：吴镕
朝代：清

迹寄空山暑亦寒，身负重钜涉艰难。峰岖历尽千岩险，相度周行一骑单。独向闾阎咨疾苦，每于村落任盘桓。民番自有敦庞意，拥彗欢迎旧日官。
山居即事
作者：吴镗
朝代：清

自得林泉诗思长，北窗终日傲羲皇。松梢雨过添新翠，兰蕊风来有异香。曲径通山寻好药，小溪分藕种芳塘。襟怀潇洒题无尽，只在闲居一草堂。
斗室
作者：吴镛
朝代：清

斗室容高卧，虚窗彻夜明。可堪人寂寞，还对月孤清。病向疏时益，愁于断处生。薄田何所济，艰食岁无赢。
春日过田家
作者：吴镠
朝代：清
体裁：五言律诗

前溪水新足，布谷飞参差。荷锸行烟际，东皋耕种时。樵歌出林晚，返照下山迟。借问汉阴叟，灌园方在兹。
青溪
作者：吴镠
朝代：清
体裁：五言绝句

烟深荡桨入，明月青溪路。何处小姑祠，微云隔江树。
晚步东皋
作者：吴镶
朝代：清
体裁：五言律诗

雨歇东皋暝，村居事事闲。诗情牛背笛，书稿夕阳山。石笋锄云种，松苗带露删。岭头新月上，一点破烟鬟。
病起谢张医
作者：吴长庆
朝代：清
体裁：七言律诗

著手能教宿痼轻，况逢揆日怆幽情。越人自是工针废，臣向于今字更生。敢望余年读周易，幸余老眼看升平。稻孙楼下春风路，与子相期复酒罂。
登泰山绝顶
作者：吴长庆
朝代：清
体裁：七言律诗

行行仰止旧劳人，重上丹崖拱北辰。雷动万方云作雨，山通大泽气先春。金泥玉检传灵迹，翠柏沧松隔俗尘。喜近天颜瞻咫尺，初升海日见精神。
曹仁宪谨荣寿七言截句
作者：吴阶青
朝代：清

天朝雨露得呼嵩，耆寿应从保乂中。自是万年君子德，鸣鸠一什带来风。鸿钧淑气又生申，东洛衣冠第一人。为想当年图九老，耆英待此话重新。理学闽南自洛传，学庸成序届行年。如今眼政知多暇，一瓣心香在昔贤。奏绩闽邦控上头，井田学校两兼优。凤山棠茇淡江黍，衣食万家遍唱筹。
曹仁宪谨荣寿七言截句·其一
作者：吴阶青
朝代：清

天朝雨露得呼嵩，耆寿应从保乂中。自是万年君子德，鸣鸠一什带来风。
曹仁宪谨荣寿七言截句·其三
作者：吴阶青
朝代：清

理学闽南自洛传，学庸成序届行年。如今眼政知多暇，一瓣心香在昔贤。
曹仁宪谨荣寿七言截句·其二
作者：吴阶青
朝代：清

鸿钧淑气又生申，东洛衣冠第一人。为想当年图九老，耆英待此话重新。
曹仁宪谨荣寿七言截句·其四
作者：吴阶青
朝代：清

奏绩闽邦控上头，井田学校两兼优。凤山棠茇淡江黍，衣食万家遍唱筹。
立秋
作者：吴陈勋
朝代：清

梦回孤枕一蝉鸣，林影参差夕照横。愁似乱丝纷莫理，秋先落叶到无声。青镫有味中年负，白发关心两鬓生。画省江湖商位置，赋成潘令不胜情。
九日陪西陂先生暨诸君登毗卢阁饮樵沙道院
作者：吴陈琬
朝代：清
体裁：古风

一年几佳辰，浮生徒劳攘。宋玉懒悲秋，重九期无旷。言指毗卢阁，殿古仍宏壮。伛偻摄衣裳，危梯取次上。攀跻忆吾曾，见闻若新刱。俯视但鸿濛，焉能辨所向。稍觉疏林外，隐隐闻樵唱。大哉黄金阙，郁葱气何王。烟散西山明，紫翠千万状。回策游樵沙，羽化宁欺诳。一醉乘松风，欲掷卢公杖。飘飘吾亦仙，宿因未曾忘。
卧冰池
作者：吴陈琬
朝代：清
体裁：古风

休徵沂水上，僵卧冰跃鲤。避此三十年，想像复尔尔。腹坚心不寒，谁独非人子。
和《春日雪后西苑启事》韵
作者：吴陈琬
朝代：清
体裁：七言律诗

一宵飞雪压尘沙，车出城西起曙鸦。破冻冰生沟外水，暗香风动禁中花。郊宫退食蔬堪饱，山店冲寒酒可赊。预识今年书大有，普天佳气兆京华。
夏日诸同人小集晚过龙泉寺南风氏园看古松限韵同赋
作者：吴陈琬
朝代：清
体裁：古风

京雒好事稀，一饭亦奇遇。贵交坚闭门，何暇问寒素。贤主有商丘，佳客多依附。长夏折简招，落落酒星聚。我方病蹒跚，疲马强奔赴。初筵设腐羹，郇厨承异数。仙藻更纷披，五色庆云护。镜可彻纤毫，画恐染寒具。酒半话旧游，欲往慰迟暮。夙有山林心，肯为宦海误。扬鞭各贾勇，花宫晚钟度。落日淡无痕，选胜辄少驻。疏竹绕翠幢，妙香生微悟。南折风家园，一松突当路。横空逞拿攫，将堕仍撑拄。痴龙睡不醒，四百年如故。覆以二亩阴，下有瑶席布。携尊洗盏酌，复协醉翁趣。忽焉吼风涛，苍髯且无怒。径欲骑上天，顷刻作霖雨。兼约龙爪槐，披鳞轩乎舞。蕴隆自兹销，一洗尘俗污。年年良会健，请君视此树。
孝义墩
作者：吴陈琬
朝代：清
体裁：古风

仲源从宦游，刲股疗母疾。闻雷代掩耳，守墓恐雷出。插遍鸟衔花，古墩尚萧瑟。
宴集诗
作者：吴陈琬
朝代：清
体裁：古风

一岁行尽矣，万感了无益。纸窗竹屋间，青灯太阒寂。坡公无聊语，佳趣何从觅。商丘雅好事，大会能诗客。足散羁人怀，兼踵前贤迹。明宵任藏钩，今夜恣浮白。守岁何所谈，风月外俱斥。吁嗟古道亡，长安非曩昔。自述公卿贫，谁负风雅癖。馈岁无具文，传柑成虚席。有文不送穷，安用千篇积。有诗徒设祭，苦心一笑掷。约略终岁功，酬应最可惜。今日良宴会，闻者惊创获。门前塞车马，阶下错履舄。才皆掣龙虎，歌欲裂金石。作此不急务，邻巷争啧啧。尔时春事迟，寒威起肘腋。何来暖律吹，阳气盈大宅。唐花破蓓蕾，晋酒泛琥珀。堂悬文会图，坐对古裙屐。西园俨未散，南皮亦咫尺。笑语若可呼，赌茗或斗奕。食单非烧尾，方法胜脍炙。知味不知名，半劳远人驿。只馀一私憾，病夫口不适。观饮兴亦酣，雄辨气欲激。突传江乡信，旱后人民厄。饥寒遍闾阎，盗贼肆横逆。坐客色然惊，欲归苦无策。我谓天可回，杞人徒滋戚。圣主及良佐，蚤夜定区画。但醉无多言，今夕是何夕。
次《藤花厅》韵
作者：吴陈琬
朝代：清
体裁：七言律诗

尚书厅事紫藤垂，不改清阴鸟雀知。曲干恰宜支老屋，繁英犹记堕轻飔。摩挲生意怀诗叟，传写风流付画师。竞指柴车来往地，咏花人似种花时。
次韵《七月十五夜过慈仁寺成周卜寓斋看月》
作者：吴陈琬
朝代：清
体裁：五言律诗

昨爱雨馀月，今逢月满时。灯摇擎露盖，鸦堕碍巢枝。地僻谈无忌，秋清醉莫辞。夜分钟梵歇，吹出玉参差。
次韵《上自塞外网得松花江鱼遣使进献皇太后分赐九卿有差臣荦得拜四尾敬赋二首》·其一
作者：吴陈琬
朝代：清
体裁：五言律诗

大漠秋江阔，名鱼二尺肥。分鲜自行在，拜赐出宫闱。正席腥先荐，飞觞箸欲挥。曾叨关外鲤，饱食恐贻讥。
次韵《上自塞外网得松花江鱼遣使进献皇太后分赐九卿有差臣荦得拜四尾敬赋二首》·其二
作者：吴陈琬
朝代：清
体裁：五言律诗

珍重天家味，携来只树园。鸣姜离翠釜，香鲙溢雕轩。缕切银花细，纷霏雪片繁。和羹手亲试，莫忆渌波村。
次韵《赋得重阳寒寺满秋梧》
作者：吴陈琬
朝代：清
体裁：七言律诗

佳节花宫互献酬，高梧萧摵四山秋。碧阴三亩掩荒径，黄叶半林飞乱流。疏雨滴应消薄醉，寒蛩吟欲伴清讴。风枝戛处閒僧笑，破帽吹馀莫恋头。
泣竹台
作者：吴陈琬
朝代：清
体裁：古风

恭武初监鱼，奉亲博微禄。封鲊既不食，忆笋有馀哭。台下阒无人，冷风拂慈竹。
长安午日诸同人集用宋牧仲村居即事雪桥吊郢子二诗韵·其一
作者：吴陈琬
朝代：清
体裁：七言律诗

霁色微凉散晓鸦，舫斋绿树影交加。故园新笋将成竹，此地戎葵小著花。清浊祗应凭酌酒，公私底用问鸣蛙。辋川正忆东菑乐，恰好帘前拄画叉。
长安午日诸同人集用宋牧仲村居即事雪桥吊郢子二诗韵·其二
作者：吴陈琬
朝代：清
体裁：七言律诗

西陂泉石夏来幽，居士偏宜署四休。访道有时冠制鹖，看山随意杖扶鸠。沧浪僧到琴重抚，雪苑人过酒可留。自倡水仙浮一叶，荷香月白梦悠悠。
石钟山
作者：吴隆骘
朝代：清

山高湖口肖钟鸣，积翠摩空削不成。万石铿鍧天籁发，千艘奔放大江横。凌云鹳鹤浑无迹，动地蛟鱼亦有声。谁与操舟徵郦注，悠悠不尽古今情。
间居
作者：吴隆骘
朝代：清

中寿祇百年，三万六千日。逝者已如斯，因知来者疾。一朝同蟪蛄，春秋更莫必。亲朋谁后彫，屈指十去七。出门寡所欢，兀尔闭虚室。怀哉诵先民，世殊而揆一。行即不能然，心实与之昵。无始观我生，萧然泯劳逸。
一亩居同幔亭饮酒二首
作者：吴雯
朝代：清
体裁：五言律诗

王谢盛门阀，琅琊近亦稀。举世重缨冕，先生仍布衣。看花宿酒肆，骑驴来王畿。独有旧山思，春风怀采薇。
一片
作者：吴雯
朝代：清
体裁：七言绝句

一片花飞点客衣，缠绵珍惜不多时。可怜都作关心梦，忘却东风唤子规。
丁丑二月再过安陵喜晤膴臣抚今追昔成诗四首
作者：吴雯
朝代：清
体裁：七言绝句

三十年来叹路岐，相逢各讶鬓如丝。登堂风物原无改，仍似山翁把酒时。
上卞芝亭观察
作者：吴雯
朝代：清
体裁：五言排律

任倚股肱重，家承节钺雄。文章传紫府，缨佩出珠宫。泽并汾流远，声偕霍岭崇。召棠犹陜北，郇雨已河东。鳌极安桑柘，龙门润稑穜。康衢宣帝力，姑射领仙风。列戟高连华，称觥近祝嵩。梅花开鼎实，桂树发岩丛。大厦欣云构，劳生慰转蓬。韦平依峻阀，燕许仗宗工。化普生何厚，知深道未穷。长吟亲独坐，正映海霞红。
上蔡道中雪
作者：吴雯
朝代：清
体裁：七言绝句

车箱摇摇秋草涩，上蔡城南官路直。东门极望白茫茫，风前一点鸦翎黑。
上谷早发
作者：吴雯
朝代：清
体裁：七言绝句

上谷东来晓气浓，沿溪烟树绿含风。郎山插笏青冥里，大似诸郎立雨中。
上豫抚徐青来先生·其一
作者：吴雯
朝代：清
体裁：古风

杨柳春风生，春烟浮吹台。驱车燕赵间，仍复大梁来。公子缅千载，侯生安在哉。弹指阅今古，惜此年光催。
上豫抚徐青来先生·其三
作者：吴雯
朝代：清
体裁：古风

清标凛寒玉，仍与物为春。群然惕冰渊，中实含至仁。师表范百寮，康济归兆民。繄余借楷模，亦欲善其身。
上豫抚徐青来先生·其二
作者：吴雯
朝代：清
体裁：古风

早年具微尚，箕颍慕高躅。曳裾向侯门，艰辛为亲辱。夫子清静心，因为万井福。再拜矢皈仰，道风见肃穆。
上豫抚徐青来先生·其五
作者：吴雯
朝代：清
体裁：古风

大人本无我，品类皆陶镕。惟兹大造力，知不弃颛蒙。循步依崇高，客心宁匆匆。徘徊对霁景，花间问春鸿。
上豫抚徐青来先生·其六
作者：吴雯
朝代：清
体裁：古风

小人诚有母，八十缺饔飧。禄养久不能，又复违晨昏。劳生何日閒，仆仆辞国门。所嗟蒲柳姿，早凋复何言。
上豫抚徐青来先生·其四
作者：吴雯
朝代：清
体裁：古风

嵩华岂不高，河洛岂不远。瞻企复溯洄，始信自轻浅。昨更礼白云，秉戒自黾勉。有道皆可正，敢较渎与谄。
不寐
作者：吴雯
朝代：清
体裁：五言律诗

不寐兼秋雨，寒宵更漏重。白头愁易得，青眼世难逢。蛛网山堂药，乌啼使院松。西风动铃索，处处损芙蓉。
东方曼倩
作者：吴雯
朝代：清

避世依金马，浮沉豹尾中。借车心自壮，割肉气何雄！学岂干时富，财因取妇空。堂堂责董偃，真有大臣风。
东瀑布
作者：吴雯
朝代：清
体裁：五言律诗

东岭郁葱茏，逶迤下玉龙。香岩通一线，云窟簇诸峰。石髓飞逾冽，天浆挹更浓。扪萝发长啸，初日看高舂。
东郭即事
作者：吴雯
朝代：清
体裁：五言律诗

云上晓山翠，平芜野望悬。鸟啼藏竹寺，鹿饮杂花泉。题字经楼侧，烧铛锦石边。谁家作寒食，林外有风鸢。
中秋李太守招集崇实书院看月
作者：吴雯
朝代：清
体裁：古风

秋半物候肃，雨馀山光净。恬然讲院中，耳目绝嚣竞。我公比秋月，相招恣清咏。顾此月常有，此月独端正。光开海上云，朗挂天边镜。肯辞酒盏深，苦乏诗思横。徘徊不知归，清景惜难更。不觉既醉馀，疏略赖宽政。
临发阮翁招饮醉后狂言书以谢过四首·其一
作者：吴雯
朝代：清
体裁：五言律诗

斗酒街西宅，离怀仗绿樽。高情容醉客，微笑听狂言。人物难评骘，文章最讨论。从来姜桂性，未易附寒暄。
临发阮翁招饮醉后狂言书以谢过四首·其三
作者：吴雯
朝代：清
体裁：五言律诗

隔树见凉月，高斋罢剪灯。功名身总误，贫贱语无凭。似鹜人犹贵，如弦世所憎。可怜今夕外，跋扈更谁能。
临发阮翁招饮醉后狂言书以谢过四首·其二
作者：吴雯
朝代：清
体裁：五言律诗

处士名堪痛，文人趣亦卑。何曾惊宠辱，先取不磷淄。有道通千古，无言备四时。春风花叶弱，莫取最残枝。
临发阮翁招饮醉后狂言书以谢过四首·其四
作者：吴雯
朝代：清
体裁：五言律诗

大小名何据，成亏计总非。缄縢庄叟喻，机警谢娘围。无事归平等，忘言合上机。翛然送日月，閒看两丸飞。
临汝道中
作者：吴雯
朝代：清
体裁：七言绝句

桥下菖蒲桥上柳，南风吹过绿生凉。金衣公子浑相识，宛转留人到夕阳。
丹阳晚泊
作者：吴雯
朝代：清
体裁：五言律诗

日落长流静，停舟望毗陵。天寒闻戍鼓，风定识渔灯。故国渺千里，烟波应万层。愁心似江水，日与晚潮增。
为阮亭先生题画四首·其一
作者：吴雯
朝代：清
体裁：七言绝句

谁画江云海雾閒，长风披树雨连山。此中景物都何似，应在衡湘上下间。
为阮亭先生题画四首·其二
作者：吴雯
朝代：清
体裁：七言绝句

晴云不及雨云多，石趾江心荡白波。卧听鹧鸪閒不住，几番邻舍乞渔蓑。